Ministerstvo vybralo dodávateľa vozidiel pre silové a záchranné zložky

Náklady na nákup vozidiel ministerstvo odhaduje na viac ako 11-miliónov eur.

BRATISLAVA. Ministerstvo vnútra vybralo dodávateľa na kúpu nových dodávok pre rôzne bezpečnostné a záchranné zložky. Ako sa uvádza na stránke Úradu pre verejné obstarávanie, úspešným uchádzačom v rámci verejnej súťaže je spoločnosť FINAL - CD Bratislava, spol. s r.o. Spoločnosť sa zameriava na predaj a servis vozidiel Peugeot a Opel. Vozidlá by okrem samotného rezortu vnútra mali využívať napríklad Národný bezpečnostný úrad, Slovenská informačná služba, Zbor väzenskej a justičnej stráže, Horská záchranná služba, Finančné riaditeľstvo alebo ministerstvo obrany. Predmetom zákazky je dodávka nových, nepoužitých približne 250 automobilov triedy veľkých MPV (viacúčelové vozidlo, pozn. SITA) vo viacerých verziách. Náklady na nákup vozidiel rezort odhaduje na 11 685 000 eur bez DPH.


Poľsko sa síce zaviazalo k prijatiu eura, ale je úplne samostatnou témou, kedy sa to stane, konštatoval vedúci úradu poľského premiéra.

VARŠAVA. Poľská vláda v súčasnosti nepracuje na vstupe krajiny do eurozóny. Uviedol to v utorok vedúci úradu poľského premiéra Michal Dworczyk. Dodal, že hoci sa Poľsko pri vstupe do Európskej únie (EÚ) zaviazalo prijať euro, musí nájsť "najlepší čas" pre tento krok. Dworczyk tak odpovedal na otázku súkromnej televízie v súvislosti s článkom v utorkovom vydaní denníka Rzeczpospolita, v ktorom ekonómovia vyzvali predsedu vlády Mateusza Morawieckeho, aby obnovil prípravy na vstup Poľska do eurozóny. Vedúci úradu poľského premiéra skonštatoval, že Poľsko sa síce zaviazalo k prijatiu eura, ale je úplne samostatnou témou, kedy sa to stane. Poznamenal, že skúsenosti mnohých krajín ukazujú, že vstup do eurozóny so sebou tiež prináša "nie najlepšie dôsledky", takže sa netreba ponáhľať. "Potrebujeme nájsť ten najlepší čas, pretože blaho Poliakov je našou prioritou," zdôraznil šéf úradu premiéra. "Preto by sa otázka nemala posudzovať z politického hľadiska, ale z ekonomického hľadiska," uzavrel Dworczyk. Vo výzve ekonómov sa pritom uvádza: "V Európe prebieha diskusia o budúcej podobe EÚ a všetko naznačuje tomu, že nepôjde o dvojrýchlostnú Úniu. Jedinou možnosťou bude rozšírená eurozóna. Poľsko by sa malo zapojiť do tohto procesu, ak chce mať skutočný vplyv na budúcnosť kontinentu a ak si chce zabezpečiť trvalé miesto v západnej Európe".


V meste pribudnú dva nové parky

Mestský park Komenského nahradí parkovisko pri historickej budove SND, park vznikne aj na Karloveskej ulici pri budove poisťovne.

BRATISLAVA. Hlavné mesto prostredníctvom Generálneho investora Bratislavy (GIB) podpísalo zmluvu na vznik dvoch mestských parkov. Bude to Mestský park Komenského pri prístavbe historickej budove SND a Mestský park na Karloveskej ulici na ploche medzi čerpacou stanicou, budovou poisťovne a záhradami rodinných domov. Informuje o tom Úrad pre verejné obstarávanie (ÚVO) vo svojom vestníku. Kritériom v opakovanej súťaži na zhotoviteľa bola cena. Mestský park Komenského má pozostávať z pochôdznej drevenej terasy, ktorú budú dopĺňať ostrovčeky vytvorené zo samozavlažovacích kvetináčov z agátového dreva. V nich môžu rásť stredne veľké dreviny. Po obvode ostrovčekov okolo kvetináčov bude sedenie, uvažuje sa tiež s osadením cyklostojanov. Pre mesto ho vytvorí spoločnosť ERPOS za 375.260,32 eura bez DPH.Mestský park v Karlovej Vsi, vrátane sadových a terénnych úprav, chodníkov, parkového osvetlenia a mobiliáru vybuduje spoločnosť MBM-GROUP za 289.393,45 eura bez DPH. Pri mestskom parku na Komenského bola pôvodne odhadovaná celková hodnota zákazky 390 107 eur bez DPH, v prípade parku v Karlovej Vsi 326 396 eur bez DPH.Mesto plánovalo vybudovať tieto parky už dávnejšie, do predchádzajúcich súťaží na zhotoviteľa sa však nikto neprihlásil. Hlavné mesto zatiaľ funguje v rozpočtovom provizóriu, predpokladá sa, že o rozpočte na rok 2019 budú poslanci rokovať vo februári. Výstavba sa preto začne až po odsúhlasení oboch položiek v rozpočte mesta na mestskom zastupiteľstve. Dnešné Komenského námestie vzniklo v 18. storočí. Po postavení Mestského divadla (dnešné SND) ho parkovo upravili a neskôr ho doplnila aj fontána s bronzovou bustou grófa Štefana Pálffyho, podľa ktorého bolo námestie pomenované. Neskôr fontánu odstránili a námestie v roku 1932 premenovali na Komenského. Po prístavbe SND v roku 1972 sa z parku stalo parkovisko.


Číňanom režim zakázal cestovať na Taiwan

Čínski komunisti chcú zvýšiť finančný a diplomatický tlak na demokratický Taiwan.

PEKING. Čína zakázala cesty jednotlivým čínskym občanom na Taiwan a ako dôvod uviedla súčasný stav vzťahov s týmto ostrovom, ktorý má vlastnú demokratickú vládu. V stredu o tom informovalo čínske ministerstvo kultúry a turistického ruchu, na ktoré sa odvolala tlačová agentúra AP. Ide zrejme o ďalší krok komunistickej Číny, ktorý má zvýšiť finančný a diplomatický tlak na ostrov, aby ho prinútila schváliť postoj Pekingu, že Taiwan je čínskym územím. Čínske ministerstvo v stredu v jednovetovom oznámení uviedlo, že takéto cesty jednotlivých Číňanov sú pozastavené od štvrtka, a to "vo svetle súčasných vzťahov medzi oboma stranami". V oznámení ministerstvo neuviedlo nič o tom, že by boli pozastavené aj cesty Číňanov ako členov turistických zájazdov. Čína prerušila všetky kontakty s vládou taiwanskej prezidentky Cchaj Jing-wen už krátko po jej zvolení v roku 2016 a rôznymi krokmi odrádzala od cestovania na ostrov, pričom zároveň pracovala na odlákaní zvyšných diplomatických spojencov Taiwanu a ich pritiahnutí na svoju stranu.


OPEC a ďalší producenti sa dohodli na zvýšení produkcie

VIEDEŇ. Ministri Organizácie krajín vyvážajúcich ropu (OPEC) a zástupcovia ďalších veľkých producentov sa na stretnutí vo Viedni dohodli na novej ťažobnej politike. Nové ťažobné kvóty budú platiť od júla. Podľa správy Reuters OPEC a ďalšie producentské štáty zvýšia produkciu približne o 1 milión barelov (1 barel = 159 litrov) denne. Dosiahnutie dohody potvrdil pre CNBC nemenovaný zdroj. Saudskoarabský minister ropného priemyslu Chálid al-Fálih v piatok ráno povedal, že nikto nemôže očakávať bezprostredné výrazné zvýšenie ponuky na trhu po stretnutí vo Viedni. Varoval tiež, že na globálnom trhu môže v druhom polroku 2018 na strane ponuky chýbať 1,8 milióna barelov denne a že povinnosťou OPEC je zmierniť obavy spotrebiteľov.


Úžitkový Brabus dokonale rozmazná vrcholový manažment

Mercedes Sprinter sa stal základom pre vytvorenie super luxusnej dodávky. Spočítať metre štvorcové použitej kože by mohlo byť zaujímavé.

Keď sa z nejakého dôvodu potrebuje vedenie úspešnej spoločnosti prepravovať spoločne, luxusný van môže byť jedným z riešení. Ak je manažment veľmi rozmaznaný, môže si dopriať to najlepšie na trhu a Brabus by im rád vyšiel v tomto smere v ústrety. Spoločnosť Brabus, dvorný úpravca automobilov značky Mercedes-Benz už s vývojom podobného luxusného riešenia má. Pred dvoma rokmi predstavil podobný model stojaci na základoch úžitkového Sprintera s predĺženým rázvorom. Aj v tomto prípade ide o Mercedes Sprinter. Výbava a použité materiály však dosiahli ešte vyššej kvality. Posádku potešia vyhrievané sedadlá vo všetkých radoch, potiahnuté najkvalitnejšou kožou a tmavo sivou Alcantarou, LCD televízor vpredu i vzadu pod stropom, prístup na internet, všade prítomné USB porty, konferenčný stôl, samostatná klimatizačná jednotka pre pasažierov. Samozrejme nechýba chladnička. Vodič, ktorý bude nútený tento „úžitkáč“ šoférovať, môže využiť bi-xenónové svetlomety s funkciou natáčania do zákrut, LED denné svetlá, systém pre udržanie vozidla v jazdnom pruhu, systém pre sledovanie „mŕtveho“ uhla, systém núdzového brzdenia a užiť si komfort vzduchového pruženia spolu s posádkou. Podľa očakávaní, za luxus v podobe Brabusu VIP Conference Lounge sa závratne platí. V tomto prípade ide o takmer 225-tisíc eur, čo je približne o 60-tisíc eur viac, ako stojí novučičký Mercedes-Maybach S600. Po rozpočítaní ceny na jedného cestujúceho je však výhoda „Sprintera“ zrejmá.


Rakúski slobodní sa spojili s Putinovcami

Šéf FPÖ Heinz Christian Strache v Moskve podpísal oficiálny pakt so stranou Jednotné Rusko.

MOSKVA, BRATISLAVA. Doteraz to boli len obvinenia, od pondelka je však všetko čierne na bielom. Strana Jednotné Rusko prezidenta Vladimira Putina úzko spolupracuje s rakúskymi slobodnými z FPÖ. Obe politické strany najnovšie podpísali obojstranný „pakt“, ktorý ich zaväzuje k spolupráci. Slávnostný podpis paktu si nenechal ujsť ani šéf slobodných Heinz Christian Strache. Pred vianočným stromčekom v centre Moskvy si následne spravil aj selfie s členom Putinovej strany Sergejom Železnjakom. Na záberoch sa usmieva aj Norbert Hofer, kandidát rakúskych slobodných na prezidenta, ktorý nedávno tesne prehral voľby s nezávislým Alexandrom Van der Bellenom. „Cieľom paktu je spolupracovať na rôznych úrovniach, od mladých straníckych krídel, cez regionálne štruktúry až po spoluprácu v medzinárodných otázkach,“ uviedla FPÖ v oficiálnom stanovisku. Stracheho populistická strana obviňovaná z napojenia na rakúsku krajnú pravicu dlhodobo odmieta sankcie proti Rusku, ktoré Západ uvalil po anexii ukrajinského Krymu v roku 2014. Ak by sa voľby v Rakúsku konali teraz, FPÖ ich jednoznačne vyhrá s asi 35 percentami. Hlasovanie je naplánované až na rok 2018. Putinovu stranu v minulosti viackrát obviňovali z financovania populistických euroskeptických strán na čele s francúzskym Národným frontom či britskou UKIP. Ruskí hackeri tiež mali ovplyvňovať americké prezidentské voľby v prospech Donalda Trumpa. Za ministra zahraničných vecí si vybral ropného magnáta Rexa Tillersona, ktorý sa priznal, že s Putinom má „veľmi blízky vzťah“.


Desaťtisíce penzistov, ktorí pracujú na dohodu, si prilepšia

BRATISLAVA. Dôchodcovia privyrábajúci si na dohodu od budúceho roka nebudú musieť platiť odvody, ak ich zárobok nepresiahne 200 eur. Tieto zmeny v novele zákona o sociálnom poistení navrhla v pléne koaličná poslankyňa Irén Sárközy (Most-Híd). Parlament ju odobril vo štvrtok spolu so schválením právnej normy. Ľudia v poproduktívnom veku si tak budú môcť privyrobiť. Odvody nebudú musieť platiť pri zárobku 2400 eur ročne. "Rovnaká výhoda v súčasnosti platí aj pre študentov stredných a vysokých škôl. Dôchodcovia si budú môcť určiť dohodu o prácach vykonávaných mimo pracovného pomeru, na základe ktorej nebudú mať postavenie zamestnanca na účely dôchodkového poistenia," priblížila Sárközy. Nové opatrenie by sa malo dotknúť približne 50.000 starodôchodcov, ale aj 14.000 invalidných dôchodcov. Privyrobiť si po novom budú môcť aj predčasní dôchodcovia, ktorých je okolo 20.000. "Jedným z dôvodov na prijatie tohto opatrenia je aktuálny rast ekonomiky a s ním súvisiaci vyšší dopyt po pracovnej sile. Návrh sa bude týkať, v súlade so zásadou rovnosti, poberateľov starobných dôchodkov, invalidných dôchodkov, predčasných starobných dôchodkov, invalidných výsluhových dôchodkov a výsluhových dôchodkov, ktorých poberatelia dovŕšili dôchodkový vek," vymenovala Sárközy. Opatrenie predstavila strana Most-Híd v rámci koaličného sociálneho balíčka. Štátny tajomník rezortu práce a podpredseda strany Ivan Švejna upozornil, že toto opatrenie pomôže najmä predčasným dôchodcom. V súčasnosti totiž platí, že nemôžu mať žiadny príjem z dohody, inak by im Sociálna poisťovňa pozastavila vyplácanie predčasnej penzie. Ak by však predčasní dôchodcovia podľa návrhu zarobili na dohodu do 200 eur mesačne, neplatili by z tohto príjmu odvody a mohli by tak naďalej poberať predčasný dôchodok. Zmeny by mali vstúpiť do platnosti od 1. januára 2018. Oslobodenie dohôd seniorov od odvodov bude mať negatívny vplyv na štátny rozpočet. Švejna vyčíslil, že náklady by mali približne dosiahnuť okolo 20 až 22 miliónov eur.


Mestskí poslanci schválil parkovaciu politiku metropoly

Správu aktualizujeme. BRATISLAVA. Bratislavskí mestskí poslanci vo štvrtok odsúhlasili zavedenie parkovacej politiky v hlavnom meste. Jej spustenie v prvých zónach sa očakáva od roku 2021. Spoplatnené zóny budú iba na miestach, kde je výrazný problém s parkovaním a iba v časoch, keď problém s parkovaním pretrváva. Vo vyhradených zónach budú platiť za parkovanie vodiči, ktorí nemajú trvalý pobyt v Bratislave, ale aj Bratislavčania - rezidenti.


Cyklisti siahli na dno svojich síl. Vystúpili na legendárny Tourmalet

Online prenos

Sagan zabával

Fotogaléria

Video

Profil etapy

Pozrite si najlepšie zábery zo 14. etapy.

TOURMALET. Cyklisti museli v závere 14. etapy Tour de France 2019 vydať zo seba maximum, aby zvládli dlhé stúpanie na Col du Tourmalet. Najviac síl mal v závere francúz Thibaut Pinot, za ktorým prišiel na druhom mieste líder v žltom drese Julian Alaphilippe. Peter Sagan sa v Pyrenejách vybral do úniku a vďaka siedmim bodom z rýchlostnej prémie zvýšil náskok v bodovacej súťaži o zelený dres. Pozrite si najlepšie momenty 13. etapy na Tour de France 2019 na fotografiách svetových agentúr.


NHL rozdá trofeje najlepším hráčom, Slováci medzi nimi nie sú

Udelia šestnásť trofejí, pričom štyri z nich už poznajú svojich majiteľov.

LAS VEGAS. Presne týždeň po skončení sezóny v zámorskej hokejovej NHL sa v Las Vegas uskutoční tradičné výročné oceňovanie najlepších hráčov. V stredu udelia dovedna šestnásť trofejí, pričom štyri z nich už poznajú svojich majiteľov. Art Ross Trophy pre najproduktívnejšieho hokejistu základnej časti poputuje do zbierky Nikitu Kučerova z Tampy Bay Lightning, Maurice Richard Trophy pre najlepšieho strelca dlhodobej súťaže si odnesie Alexander Ovečkin z Washington Capitals. Conn Smythe Trophy pre najužitočnejšieho hráča play-off patrí Ryanovi O'Reillymu zo St. Louis Blues a William Jennings Trophy pre brankársku dvojicu s najmenším počtom inkasovaných gólov si preberú Robin Lehner a Thomas Greiss z New Yorku Islanders. Oceňovanie bude bez slovenskej účasti, hoci v širších nomináciách na King Clancy Trophy a Bill Masterton Trophy figurovali aj hráči spod Tatier. Až traja hokejisti majú tento rok šancu získať hneď tri prestížne ocenenia. Ruský útočník Kučerov môže pridať k Art Ross Trophy aj Hart Memorial Trophy (pre najužitočnejšieho hráča podľa Asociácie profesionálnych hokejových novinárov) a Ted Lindsay Award (pre najužitočnejšieho hráča podľa hráčskej asociácie NHLPA). Kanadský center O'Reilly má istú Conn Smythe Trophy a zabojuje o Lady Byng Memorial Trophy (pre hráča najlepšie spájajúceho hokejové zručnosti a slušné správanie na ľade) a Frank J. Selke Trophy (pre najlepšie brániaceho útočníka). Švédsky brankár Robin Lehner môže uspieť v boji o Vezina Trophy (pre najlepšieho brankára) a Bill Masterton Memorial Trophy (za vytrvalosť, športový prístup a oddanosť hokeju). Ak by nepochodil v týchto kategóriách, zostane mu už spomínaná William Jennings Trophy. Zaujímavá konfrontácia sa črtá v súboji o Calder Memorial Trophy pre najlepšieho nováčika, v ktorej sú nominovaní brankár St. Louis Jordan Binnington, produktívny švédsky útočník Elias Pettersson z Vancouveru a jeho krajan Rasmus Dahlin z Buffala. Rovnako vyrovnaná bude súťaž o trofej pre najlepšieho obrancu. V nominácii na James Norris Memorial Trophy figurujú Brent Burns (San Jose), Mark Giordano (Calgary) a Victor Hedman (Tampa Bay). Ocenenie pre najlepšieho trénera získa jeden z trojice Craig Berube (St. Louis), Jon Cooper (Tampa Bay), Barry Trotz (New York Islanders), medzi generálnymi manažérmi súperia Doug Armstrong (St. Louis), Don Sweeney (Boston) a Don Waddell (Carolina) Bill Masterton Memorial Trophy (za vytrvalosť, športový prístup a oddanosť hokeju): Nick Foligno (Columbus), Robin Lehner (New York Islanders), Joe Thornton (San Jose) Calder Memorial Trophy (najlepší nováčik): Jordan Binnington (St. Louis), Rasmus Dahlin (Buffalo), Elias Pettersson (Vancouver) Frank J. Selke Trophy (najlepšie brániaci útočník): Patrice Bergeron (Boston), Ryan O'Reilly (St. Louis), Mark Stone (Vegas) Hart Memorial Trophy (najužitočnejší hráč podľa Asociácie profesionálnych hokejových novinárov): Sidney Crosby (Pittsburgh), Nikita Kučerov (Tampa Bay), Connor McDavid (Edmonton) Jack Adams Award (najlepší tréner): Craig Berube (St. Louis), Jon Cooper (Tampa Bay), Barry Trotz (New York Islanders) James Norris Memorial Trophy (najlepší obranca): Brent Burns (San Jose), Mark Giordano (Calgary), Victor Hedman (Tampa Bay) King Clancy Memorial Trophy (osoba najlepšie spájajúca hráčske a ľudské kvality): Oliver Ekman-Larsson (Arizona), Henrik Lundqvist (New York Rangers), Jason Zucker (Minnesota) Lady Byng Memorial Trophy (pre hráča najlepšie spájajúceho hokejové zručnosti a slušné správanie na ľade): Aleksander Barkov (Florida), Sean Monahan (Calgary), Ryan O'Reilly (St. Louis) Ted Lindsay Award (najužitočnejší hráč podľa hráčskej asociácie NHLPA): Patrick Kane (Chicago), Nikita Kučerov (Tampa Bay), Connor McDavid (Edmonton) Mark Messier Leadership Award (za vodcovstvo): Mark Giordano (Calgary), Wayne Simmonds (Nashville), Justin Williams (Carolina) NHL General Manager Of The Year Award (najlepší generálny manažér): Doug Armstrong (St. Louis), Don Sweeney (Boston), Don Waddell (Carolina) Vezina Trophy (najlepší brankár): Ben Bishop (Dallas), Robin Lehner (New York Islanders), Andrej Vasilevskij (Tampa Bay) Trofeje s vopred známymi držiteľmi: Art Ross Trophy (najproduktívnejší hráč v základnej časti): Nikita Kučerov (Tampa Bay) Maurice Richard Trophy (najlepší strelec v základnej časti): Alexander Ovečkin (Washington) William Jennings Trophy (brankárska dvojica tímu s najmenším počtom inkasovaných gólov): Robin Lehner, Thomas Greiss (obaja New York Islanders) Conn Smythe Trophy (najužitočnejší hráč play-off): Ryan O'Reilly (St. Louis)


Danko chce dlhšie moratórium na predvolebné prieskumy

Danko si je istý, že návrh prejde ešte v tomto roku.

BRATISLAVA. Lehota na zákaz uverejňovania predvolebných prieskumov by sa mohla predĺžiť z aktuálnych 14 na 30 dní pred voľbami. Zmenu chce predseda Národnej rady (NR) SR Andrej Danko (SNS) presadiť formou pozmeňujúceho návrhu k aktuálnej novele zákona o podmienkach výkonu volebného práva v druhom čítaní. Tú Národnej rade (NR) SR predložili poslanci Smeru. Pre TASR to vysvetlil Danko s tým, že zmena by sa mala dotknúť už nadchádzajúcich parlamentných volieb. "Chceme, aby bolo zverejňované aj to, kto je zadávateľ, tak aby sa dalo aj v účtovníctve dohľadať v budúcnosti, kto platí prieskum. Veľa agentúr si 'cucá' prieskumy z prsta. Ak je niečo označované ako verejný prieskum, musí byť garantovaná metodika, zber dát a ľudia musia mať istotu, že ten prieskum sa konal," priblížil Danko. Zdôraznil, že koalícia sa už o tom rozprávala. Podľa svojich slov si je istý, že návrh prejde ešte v tomto roku. Na otázku, ako chce ovplyvniť zverejňovanie prieskumov zahraničnými médiami a na sociálnych sieťach odpovedal, že to návrh nerieši. "Hovoríme o vnútroštátnych pravidlách," zdôraznil s tým, že treba krok za krokom eliminovať podvody a manipuláciu verejnosti. Poučiť sa podľa jeho slov treba z predchádzajúcich volieb. Lehotu 30 dní nepovažuje za príliš dlhú a nevníma to ako cenzúru. "To nie je cenzúra, to je spravodlivosť, objektívne informácie," podotkol Danko a poukázal na niektoré novovzniknuté politické strany, ktoré podľa neho platia oligarchovia. Danko tiež povedal, že aktuálne rokujú aj so Štatistickým úradom (ŠÚ) SR o tom, ako sa dá ustrážiť metodika a analýza prieskumov. "Tu ide aj o transparentnosť volieb," tvrdí.


Real Madrid nečakane prehral s Gironou, Ramos nedohral

La Liga

Ligue 1

Bundesliga

Serie A

FA Cup

Česká liga

Real stráca na Barcelonu už deväť bodov.

MADRID. Futbalisti Realu Madrid nezvládli nedeľňajší domáci zápas 24. kola La Ligy s Gironou a nečakane podľahli 1:2. Favorit viedol od 25. minúty gólom Casemira, ale v druhom polčase prišli nepríjemné chvíle pre 68 000 fanúšikov na San Bernábeu. V 65. minúte vyrovnal na 1:1 z pokutového kopu Christian Stuani, gólovej situácii predchádzala ruka Sergia Ramosa po streleckom pokuse Stuaniho, za ktorú videl žltú kartu. Rozhodnutie padlo v 75. minúte, zariadil ho hlavičkou Portu. V 90. minúte videl Ramos druhú žltú a tým aj červenú kartu za nebezpečnú hru voči súperovmu hráčovi. Táto situácia len podčiarkla nevydarený zápas Realu. Sergio Ramos dostal svoju dvadsiatu červenú kartu. Žiadneho iného futbalistu v histórii španielskej najvyššej súťaže nevylúčili rozhodcovia viackrát. Dlhoročný kapitán Realu Madrid videl v 454 zápasoch španielskej ligy celkovo 146 kariet. Informoval o tom portál goal.com. Real Madrid zostal v tabuľke na 3. mieste, ale jeho odstup na lídra a odvekého rivala FC Barcelona sa zvýšil na 9 bodov. Girona poskočila zo 17. na 15. miesto. Prekvapenie sa udialo na aj štadióne de la Ceramica, kde trápiaci sa domáci tím Villarreal presvedčivo zdolal v tabuľke štvrtý FC Sevilla 3:0. Vďaka tomuto víťazstvu sa domáci priblížili Celte Vigo, ktorá okupuje 17., teda poslednú nezostupovú pozíciu, len na rozdiel jedného bodu. Sevillčania zostali na 4. priečke tabuľky La Ligy. Real Madrid - Girona 1:2 (1:0) Góly: 25. Casemiro - 65. Stuani (z pok. kopu), 75. Portu, ČK: 90. Sergio Ramos (Real Madrid) po 2. ŽK Valencia - Espanyol Barcelona 0:0 ČK: 90.+ J. López (Espanyol) po druhej ŽK Villarreal - FC Sevilla 3:0 (2:0) Góly: 20. Álvaro, 45. Ekambi, 86. Alfonso Betis Sevilla - Alavés 1:1 (1:1) Góly: 15. Lo Celso - 28. Maripán


Matovič: Zlepenec zlodejov urobí nemožné, aby sa udržal pri moci

Líder OĽaNO-NOVA zhrnul vládnu tlačovku do starých sľubov, maďarčiny na súdoch a prázdnych slov.

BRATISLAVA. Obyčajným ľuďom sa na Slovensku v roku 2017 život nezlepší a zlepenec zlodejov urobí aj nemožné, aby sa udržal pri moci. Také je stanovisko lídra opozičného hnutia Obyčajní ľudia a nezávislé osobnosti (OĽaNO-NOVA) Igora Matoviča na tlačovú besedu predsedu NR SR Andreja Danka, predsedu vlády Roberta Fica a podpredsedu NR SR Bélu Bugára, na ktorej predstavili ciele koalície na rok 2017. Agentúre SITA ho poskytol hovorca OĽaNO-NOVA Dano Mitas. "Premiér Robert Fico len opäť sľuboval ľuďom to, čo sľubuje už desať rokov. Béla Bugár nám oznámil, že na súdoch sa bude hovoriť po maďarsky. Andrej Danko síce hovoril najdlhšie, ale nepovedal nič podstatné, na čo by malo zmysel reagovať," uviedol Matovič. V stanovisku ďalej píše, že to podstatné, čo na tlačovej besede neoznámili, je čas, kedy sa Fico "odsťahuje z ukradnutého bytu Bašternáka", kedy Danko "vráti 52 miliónov, ktoré ukradol ľuďom v Lesostave Revúca" a kedy Bugár "prestane kryť svojich kamarátov, ktorí nemorálne okradli ľudí o stovky miliónov na pozemkoch pod rýchlostnou cestou R7 na Dunajskú Stredu".


Trump vyjadril Bolsonarovi plnú podporu v boji s požiarmi v amazonskom pralese

Bolsonaro sa pre požiare dostal do sporu s Macronom.

WASHINGTON. Americký prezident Donald Trump v utorok povedal, že Spojené štáty plne podporujú brazílskeho prezidenta Jaira Bolsonara a jeho úsilie o likvidáciu požiarov v amazonskom dažďovom pralese. Informuje o tom agentúra DPA. Trump na Twitteri napísal, že počas rokovaní s Brazíliou Bolsonara dobre spoznal. "Intenzívne pracuje na (zvládnutí) amazonských požiarov a vo všetkých ohľadoch odvádza pre občanov Brazílie skvelú prácu _ to nie je ľahké. On a jeho krajina majú plnú podporu USA!" uviedol americký prezident. Na Trumpove slová reagoval na Twitteri vzápätí aj samotný Bolsonaro. Americkému prezidentovi poďakoval a napísal, že Brazília bojuje s požiarmi "s veľkým úspechom". "Lživá spravodajská kampaň proti našej suverenite nebude fungovať," uviedol a dodal, že "Spojené štáty sa na Brazíliu môžu vždy spoľahnúť." Bolsonaro sa v súvislosti s požiarmi v amazonskom pralese dostal do sporu s francúzskym prezidentom Emmanuelom Macronom. Ten ešte minulú stredu na Twitteri uviedol, že požiare v amazonskom dažďovom pralese predstavujú "medzinárodnú krízu" a chcel, aby sa téma stala prioritou na víkendovom summite krajín G7. Bolsonaro zareagoval kritikou Macrona, o ktorom povedal, že má "koloniálnu mentalitu, ktorá nepatrí do 21. storočia", keď chce aby sa "o problémoch Amazónie diskutovalo na summite G7 bez účasti krajín tohto regiónu". Lídri G7 na summite v Biarritzi cez víkend následne prisľúbili deviatim krajinám postihnutým požiarmi v amazonskom pralese 20 miliónov dolárov. Samotný Macron vtedy zdôraznil, že ide o prejav priateľstva, nie "agresivity". Debata medzi ním a Bolsonarom sa v uplynulých dňoch ešte vyostrila, pričom brazílsky prezident v utorok oznámil, že je ochotný o možnom prijatí ponúkanej finančnej pomoci diskutovať len v prípade, že Macron odvolá urážky, ktoré mu adresoval.


Tisíce prívržencov opozície protestovali proti albánskej vláde

TIRANA. Prívrženci albánskej opozície protestovali v metropole Tirana za to, aby krajinu k spravodlivým a slobodným júnovým parlamentným voľbám doviedla prechodná úradnícka vláda. Informovala o tom agentúra AP. Tisíce demonštrantov pokojne prešli po hlavnej tiranskej triede - Bulvári národných mučeníkov (Bulevardi Dëshmorët e Kombit) - a zhromaždili sa pred kanceláriou albánskeho premiéra Ediho Ramu, kde si už dávnejšie postavili na protest stan. Na pokojný priebeh demonštrácie dohliadali stovky policajtov. Albánska opozícia bojkotuje tamojší parlament už od februára a požaduje, aby krajinu priviedol k parlamentným voľbám 18. júna prechodný kabinet. Súčasnú vládu upodozrieva z toho, že by nadchádzajúce voľby mohla zmanipulovať. Vodca opozičnej Albánskej demokratickej strany (PD) Lulzim Basha prišiel na dnešný protest v Tirane s manželkou a dvoma dcérami. "Bez opozície nebudú nijaké voľby. Voľby budú len s úradníckou (prechodnou) vládou," povedal Basha a súčasnú vládu zároveň varoval pred ďalším protestným pochodom. Do júnových parlamentných volieb sa nezaregistrovala nijaká z albánskych opozičných strán, ktoré však zároveň trvajú na tom, že hlasovanie sa bez nich konať nebude. Očakáva sa, že Albánsko dostane možnosť otvoriť rokovania o plnoprávnom členstve v Európskej únii, ak budú voľby plánované na 18. júna slobodné a čestné a ak krajina uskutoční reformu súdnictva, ktorú blokuje opozícia. Tá totiž vládnu stranu upodozrieva zo snahy dostať súdnictvo pod svoju kontrolu. Pred demonštráciou opozície sa dnes v Tirane konal aj gay pride - výročný pochod za práva sexuálnych menšín. Toto podujatie prebehlo pokojne a zaobišlo sa bez akýchkoľvek incidentov. Účastníci pochodu vyzvali albánsku vládu na odobrenie manželstiev osôb rovnakého pohlavia a tiež na uznanie práv transgenderových osôb.


Zajatca z Guantánama majú súdiť za útoky v Indonézii

Hambaliho väznili v Guantáname desať rokov bez toho, aby boli voči nemu vznesené obvinenia.

WASHINGTON. Voči jednému zo zajatcov zadržiavaných v americkom tábore Guantánamo vzniesol vojenský súd obvinenia, ktoré ho spájajú s teroristickými útokmi v Indonézii z rokov 2002 a 2003. Vyplýva to zo súdnych dokumentov, ktoré získala v piatok agentúra AP. Indonézanovi Encepovi Nurjamanovi, známemu aj ako Hambali, je pripisovaný podiel na bombových útokoch, ktoré sa odohrali v roku 2002 na indonézskom ostrove Bali, ako aj na bombovom útoku v Jakarte z roku 2003. Obvinený je z vraždy a pokusu o vraždu pri porušení vojnového práva, úmyselného spôsobenia vážnej telesnej ujmy, napadnutia civilistov a súvisiacich zločinov. Podľa AP vojenský súd ešte musí rozhodnúť, či bude viesť s Hambalim proces. Pri samovražedných útokoch na Bali z 12. októbra 2002, ktoré spáchali moslimskí extrémisti, zahynulo 202 ľudí, väčšinou zahraničných turistov. Ďalšie stovky ľudí vyviazli so zraneniami. Išlo tak o tak o najkrvavejší teroristický čin v dejinách Indonézie. Bombový útok z 5. augusta 2003, ktorého terčom bol hotel Marriott v Jakarte, si vyžiadal 12 mŕtvych a 150 zranených. Hambaliho väznili v Guantáname desať rokov bez toho, aby boli voči nemu vznesené obvinenia, príslušná komisia však minulú jeseň odmietla jeho prepustenie, keďže podľa nej stále predstavuje "významnú hrozbu pre bezpečnosť Spojených štátov". Ministerstvo obrany USA ho označilo za jedného z vodcov extrémistickej skupiny Džamáa islámíja - juhoázijskej odnože al-Káidy, ktorá sa prihlásila k uvedeným útokom.


Novozélandskí poslanci schválili zákon proti klimatickým zmenám

Zákon presadzovala liberálna vláda, podporu našiel však aj u opozície.

WELLINGTON. Novozélandskí poslanci vo štvrtok spojili sily, aby schválili zákon na boj proti klimatickým zmenám. Jeho cieľom je, aby krajina znížila emisie skleníkových plynov a do roku 2050 sa stala prevažne uhlíkovo neutrálna. Legislatíva dáva istú slobodu farmárom, tí však do krajiny prinášajú väčšinu zahraničného príjmu.Zákon presadzovala liberálna vláda, nakoniec ju však podporila aj hlavná konzervatívna opozičná strana, napriek tomu, že v prípade víťazstva vo voľbách sľúbila zmeny. "Sme tu, pretože náš svet sa otepľuje. Nepopierateľne sa otepľuje. A preto otázka pre nás všetkých znie, na ktorú stranu histórie sa postavíme," uviedla v tejto súvislosti premiérka Jacinda Ardernová.Na základe schváleného zákona sa majú všetky skleníkové plyny s výnimkou metánu produkovaného zvieratami znížiť do roku 2050 na nulu. Zákon zriaďuje tiež klimatickú komisiu, ktorá bude radiť vláde, ako dosiahnuť stanovené ciele.


Spoluzakladateľ AfD vyzýva umiernených členov na zastavenie extrémistov

Bernd Lucke opustil AfD ešte v roku 2015.

BERLÍN. Spoluzakladateľ pravicovo-populistickej Alternatívy pre Nemecko (AfD) Bernd Lucke vyzval umiernených členov strany, aby zabránili prenikaniu pravicových extrémistov do jej radov, a varoval, že "tí, čo mlčia, nesú svoj podiel viny". Urobil tak v otvorenom liste, z ktorého v utorok citovala agentúra DPA. Lucke opustil AfD ešte v roku 2015, pričom kritizoval xenofóbne prejavy posúvajúce stranu viac doprava. Podľa jeho výzvy by mali umiernení členovia "skoncovať s pravicovými extrémistami", ktorým predtým dovolili, aby sa v strane "udomácnili". Lucke spoluzaložil AfD v roku 2013 na antieurópskych myšlienkach. Po otvorení nemeckých hraníc pre státisíce imigrantov v roku 2015 sa však strana začala profilovať ako pravicovejšia, protiprisťahovalecká sila. Lucke musel nakoniec AfD opustiť, keď prehral súboj o pozíciu predsedu s Frauke Petryovou. Tá odišla z AfD po voľbách v roku 2017, v ktorých strana získala prvýkrát zastúpenie v Spolkovom sneme, pričom takisto argumentovala, že sa posunula príliš doprava. Samotná AfD deklaruje, že v nej nie je miesto pre neonacistov a aktívne sa snaží zbavovať členov, ktorí spochybňujú holokaust či otvorene preberajú nacistický slovník. Ako však upozornil Lucke, pravicovými extrémistami sú nielen popierači holokaustu a tzv. skíni, ale aj Nemci, ktorí "si myslia, že sú lepší ako ľudia cudzieho pôvodu jednoducho preto, že tí druhí nie sú Nemcami".


Turecko prepisuje tisíce zákonov, všetky zmienky o premiérovi musia preč

Erdogan nariadil zosúladiť zákony s novými pomermi.

ANKARA. Turecký prezident Recep Tayyip Erdogan vydal v stredu dekrét, na základe ktorého sa musí postupne prepísať znenie viac ako 5 000 zákonov. Účelom takejto rozsiahlej práce je zosúladiť turecké zákonodarstvo s novými pomermi, ktoré v krajine nastávajú po prechode na prezidentský systém, schválený v minuloročnom referende. Zo všetkých zákonov musia preto zmiznúť zmienky o premiérovi krajiny, čo je funkcia, ktorá zaniká. Tam, kde je to potrebné, slovo premiér nahradia slovom prezident, na iných miestach zmienku o premiérovi len vyhodia a nenahradia ju ničím.Erdogan zvíťazil v prezidentských voľbách, ktoré sa konali 24. júna, a stal sa tureckým prezidentom aj na ďalšie funkčné obdobie. Úradujúci prezident získal už v prvom kole volieb 52,6 percenta hlasov. Ide stále o neoficiálny údaj, keďže oficiálne výsledky ústredná volebná komisia ešte stále nezverejnila.


Turecký súd zrušil rozsudok nad poslancom, ktorý mal vyzradiť štátne tajomstvo

Berberoglu poskytol informácie dokazujúce prepravu zbraní islamistom v Sýrii.

ISTNABUL. Turecký odvolací súd zrušil v pondelok rozsudok nad poslancom najväčšej tureckej opozičnej Republikánskej ľudovej strany (CHP) odsúdeným za údajné odhalenie štátneho tajomstva. Zároveň nariadil konanie nového procesu, informovala turecká štátna agentúra Anadolu. Enisa Berberogla odsúdili ešte v júni na 25 rokov väzenia za prezradenie utajených informácií na špionážne účely. Poslanec stredoľavej CHP mal v roku 2015 poskytnúť tureckým novinám Cumhuriyet informácie dokazujúce údajnú prepravu zbraní islamistom v Sýrii vozidlami tureckého štátu. Turecký opozičný líder a predseda CHP Kemal Kiličdaroglu zorganizoval v júli - po vynesení rozsudku nad Berberoglom - protestný 450-kilometrový pochod z Ankary do väznice, kde Berberogla zadržiavali. CHP vtedy označila uväznenie poslanca za poslednú kvapku, ktorou pretiekol pohár jej trpezlivosti. Hlavným mottom jej niekoľko dňového pochodu proti potláčaniu demokracie v Turecku sa stali slová "práva, zákon a spravodlivosť". Toto heslo skandovali desaťtisíce demonštrantov, ktorí napriek slnečnej páľave prešli v priemere 20 kilometrov denne. Kiličdaroglu už predtým ostro kritizoval rozsiahle čistky v Turecku, ktoré postihli približne 120-tisíc štátnych úradníkov a uväznenie viac ako 50-tisíc ľudí, vrátane novinárov.


Chce byť prezidentom. Radovan Znášik ako prvý oznámil kandidatúru

Radovan Znášik sa o prezidentský post uchádza ako občiansky kandidát.

BRATISLAVA. Vôbec prvým uchádzačom, ktorý v pondelok oznámil záujem kandidovať na post prezidenta Slovenskej republiky v roku 2019, je Radovan Znášik. "Rozhodol som sa kandidovať na túto ústavnú funkciu ako občiansky kandidát," uviedol na pondelkovej tlačovej konferencii v Bratislave. "Dôvodom, prečo kandidujem a využívam túto príležitosť, je ten, že z tejto pozície sa dá veľa zmeniť," odpovedal na otázku TASR, prečo sa rozhodol vstúpiť do politiky práve takýmto spôsobom. "Dnes máme Ústavu SR, ktorá je postavená na demokratických hodnotách, avšak vymožiteľnosť práva a spravodlivosť nám nedokáže zabezpečiť," konštatoval Znášik. Podľa neho je nevyhnutné očistiť slovenskú politiku a spoločnosť od rozrastajúcej sa korupcie a klientelizmu, odpolitizovať justíciu, súdnictvo a vykonať reformy tak, aby súdna moc bola politicky nezávislá. "Preto sa budem usilovať a hľadať podporu nielen u občanov SR, ale aj u politických strán na to, aby sa v Ústave SR novelizoval článok o generálnom prokurátorovi, ktorý by v budúcnosti nebol menovaný vládou, ale by bol volený občanmi vo voľbách," zdôraznil, pričom by sa im priamo i zodpovedal. Tým by sa podľa neho dosiahla vyššia transparentnosť v justícii. V rámci boja proti korupcii má záujem vytvoriť protikorupčnú agentúru, ktorá by bola nezávislá od Národnej kriminálnej agentúry a polície. Neriešila by podľa neho vreckovú korupciu, ale vyšetrovala by tú politickú. Po vzore protikorupčnej agentúry v Rumunsku by podliehala priamo pod prokuratúru. Ďalej zdôraznil, že na Slovensku chýba hmotná zodpovednosť zamestnancov verejnej správy, kariérny rast by mali mať výhradne na základe odborných skúseností a nie politického členstva. Odpolitizovať by sa mala taktiež štátna správa. "Je nevyhnutné, aby sa sprofesionalizovala verejná správa, vrátila sa dôvera v štátne inštitúcie, zvýšila sa transparentnosť a kvalita štátom poskytovaných služieb," uzavrel. Radovan Znášik vyštudoval diplomatické štúdiá v Londýne a následne pracoval šesť rokov na Ministerstve životného prostredia. Po tom, ako získal štipendium japonskej vlády, v Tokiu študoval verejnú politiku. Od roku 2015 pracoval pre Organizáciu pre bezpečnosť a spoluprácu v Európe na vysunutom pracovisku v Turkmenistane. Keďže sa mu na začiatku tohto roka narodilo dieťa, rozhodol sa vrátiť na Slovensko. Funkčné obdobie súčasného prezidenta Andreja Kisku uplynie v roku 2019. Kiska zatiaľ neoznámil, že sa o post hlavy štátu bude uchádzať opakovane.


Slovensko prehralo v dôležitom zápase v Škótsku, Mak dostal červenú

9. kolo: Prehra SR

9. kolo: štvrtok

9. kolo: piatok

9. kolo: sobota

Škótsko - Slovensko 1:0 (0:0) Gól: 89. Škrtel (vlastný), ŽK: 70. J. Morrison, 90.+ Bannan - 17. Mak, 21. Kucka, 21. Hamšík, ČK: 23. Mak (Slovensko) po druhej ŽK, rozhodovali: Mažič - Ristič, Djurdjevič (všetci Srb.) Škótsko: C. Gordon - Berra, Mulgrew, A. Robertson, Tierney (82. Anya) - J. Morrison, Fletcher (79. McArthur), Bannan - Forrest (61. Ch. Martin), Griffiths, M. Phillips Slovensko: Dúbravka - Pekarík, Škrtel, J. Ďurica, Hubočan - Greguš, Lobotka - Kucka (80. Gyömbér), Hamšík (79. Duda), Mak - A. Nemec (79. Weiss) GLASGOW. Slovenskí futbaloví reprezentanti prehrali 0:1 s domácimi Škótmi vo štvrtkovom zápase v Glasgowe v F-skupine európskej časti kvalifikácie o postup na MS 2018 do Ruska a účasť na svetovom šampionáte sa im vzdialila. Slováci hrali od 23. minúty bez vylúčeného Róberta Maka, od srbského hlavného arbitra Milorada Mažiča dostal dve žlté karty v priebehu šiestich minút. Viacero príležitostí Škótov zneškodnil brankár Martin Dúbravka, v 89. minúte však kapituloval, vlastný gól si strelil Martin Škrtel. Slováci majú pätnásť bodov a v tabuľke F-skupiny klesli na tretiu priečku za Škótov (17 b.). V nedeľu zverenci Jána Kozáka v Trnave od 18.00 h nastúpia proti Malťanom, musia bezpodmienečne vyhrať a veriť v zaváhanie Škótov v Slovinsku. Angličania majú po víťazstve 1:0 nad Slovincami 23 bodov, postúpili na MS. Ján Kozák, tréner SR (zdroj: RTVS): "Dvojročné úsilie vyšlo nazmar. Rozhodujúci zápas o baráž sme nezvládli. Veľké sklamanie. Nezvládli sme ho, pretože súper bol lepší. Chlapci boli nastavení a pripravení vynikajúco, ale zásah do zápasu, hrať v oslabení tak dlho, bolo veľmi ťažké. Gól sme dostali, keď súper už tiež nemal veľa síl. Gól sme dostali po taktickej chybe. Sme profesionáli a máme tri dni na to, aby sme sa pripravili na ďalší zápas." Martin Dúbravka, brankár SR: "Vnímam to smutne a sklamane. Priebeh zápasu bol náročný pre celé mužstvo. Dostať gól v posledných minútach je ťažké. Po každom zákroku som sa snažil ďalej koncentrovať. Snažili sme sa hrať futbal, ktorý nám je vlastný, o to viac nás mrzí, že sme si dali vlastný gól v posledných minútach." Norbert Gyömbér, obranca SR (zdroj: RTVS): "Zápas sme chceli vyhrať. Potom, aj napriek priebehu, sme chceli aspoň bod. Sme sklamaní, v kabíne je smutno. Škóti mali v zápase veľké šance, my sme chceli udržať bezgólový stav. Žiaľ, nepodarilo sa." Ondrej Duda, stredopoliar SR (zdroj: RTVS): "Sklamanie. Škoda takéhoto zápasu. Pre nás by bol bod zlatý. Celý zápas sme to v oslabení držali a potom sme dostali gól v závere. Myslím si, že sme nehrali zle, ak by sme nedostali gól, tak sa tešíme my. Ale taký je futbal, dnes sme tu prehrali. Treba sa skoncentrovať a zvládnuť zápas s Maltou."


Mazurek peňažný trest ešte nezaplatil

Odsúdenému ešte neodoslali výzvu na uhradenie.

BRATISLAVA. Exposlanec Národnej rady SR za ĽSNS Milan Mazurek, ktorého Najvyšší súd SR na začiatku tohto mesiaca odsúdil za extrémistické trestné činy na peňažný trest vo výške 10-tisíc eur, tento trest ešte nemohol zaplatiť. "Spis v tejto trestnej veci sa nachádza na NS SR. Až po jeho doručení na Špecializovaný trestný súd zašle odsúdenému platobnú výzvu na uhradenie peňažného trestu," vysvetlila pre TASR hovorkyňa súdu Katarína Kudjáková. Pokiaľ by bývalý poslanec financie neuhradil, hrozilo by mu polročné väzenie. Mazurek však môže požiadať prvostupňový súd, ako to nedávno požiadal aj odsúdený bývalý viceprimátor Košíc Eugen Čuňo, o splátkový kalendár. Trojčlenný senát Najvyššieho súdu odsúdil Mazureka 3. septembra, keď sprísnil minuloročný rozsudok špecializovaného súdu v Pezinku, čo sa týka výšky peňažného trestu. Verdikt bol právoplatný. Mazurek následne prestal byť poslancom. Senát tak zamietol odvolanie Mazureka, ale čiastočne vyhovel odvolaniu prokurátora Úradu špeciálnej prokuratúry. Zamietol však návrh prokurátora preškoliť Mazureka o rómskom holokauste, keď to nepokladal za potrebné. Mazurek čelil obžalobe z prečinu hanobenia národa, rasy a presvedčenia v jednočinnom súbehu s prečinom podnecovania, hanobenia a vyhrážania sa osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu. Dôvodom boli jeho hanlivé výroky na adresu rómskeho etnika, ktoré majú rasistický charakter, odvysielané v októbri 2016 v Rádiu Frontinus.


Sagan: Viviani má najlepší tím na šprint, ale celý deň nepotiahli

BRATISLAVA. Je v tom veľký kus majstrovstva a driny. Správne rozbehnúť záverečný šprint vie len málo tímov. Belgický Deceuninck v tom vyniká a vie pre svojho šprintéra vybojovať skvelú pozíciu. V stredu sa na Okolo Švajčiarska dva kilometre pred cieľom zoradili na špici piati jazdci belgického tímu a nasadili také tempo, že súperi mali problém sa im udržať aj za chrbtom. V cieli sa objali a spolu sa tešili z ďalšieho víťazstva Eliu Vivianiho. „Všetci pracovali skvele. Keď mi záver rozbehnú kolegovia takto, je môj život ľahší,“ opisoval v cieli Viviani. „Keď sme prešli cez cieľ pri prvom prejazde, tušili sme, že záver bude náročný, ale najlepší kolegovia vám pomôžu získať pred súpermi náskok.“ Viviani na cieľovej rovinke šprintoval z prvej pozície, Peter Sagan sa za ním stále držal, ale nedokázal zrýchliť, aby sa dostal pred neho. Obsadil druhú pozíciu. V cieli Vivianimu ako prvý blahoželal k víťazstvu. "Myslím, že môžem byť spokojný s tým, čo som dosiahol, aj s výkonmi celého tímu," vravel Sagan pre oficiálnu stránku Bora-Hansgrohe. Jeho bilancia na Okolo Švajčiarska je aj tak výnimočná. V každej z piatich etáp skončil v prvej desiatke a štyri razy bol v prvej trojke. Udržal si pozíciu lídra pretekov a vedie aj bodovaciu súťaž. „Cítim sa dobre. Udržal som si oba dresy. Hoci o ten žltý asi vo štvrtok prídem. Ale teší ma, že som ho mal na sebe tri dni. Som spokojný,“ vravel Sagan pre L´Equipe. „Elia zvládol záver výborne. Áno, má najsilnejší tím na šprint, ale na druhej strane jeho kolegovia celý deň nepomohli vpredu pri stíhaní úniku,“ dodal Sagan. Preteky Okolo Švajčiarska sa preklopili do druhej, náročnejšej polovice. Ďalšie etapy povedú cez dvojtisícové horské priesmyky. Jediná etapa, ktorá nepôjde cez veľké kopce, bude sobotňajšia časovka na 20 km. Pre Petra Sagana tak budú nasledujúce dni najmä o príprave na Tour de France. O etapové víťazstvo už bojovať nebude. Jeho úlohou v zostávajúcich etapách bude obhájiť prvú pozíciu v bodovacej súťaži. Pred Vivianim má náskok päť bodov. Šiestu etapu vysiela naživo Dvojka (16.00 h).


Po voľbách v Katalánsku nastane nová éra, vyhlásil Puigdemont

BRUSEL. Zosadený katalánsky líder Carles Puigdemont je pripravený stretnúť sa so španielskym premiérom Marianom Rajoyom kdekoľvek v Európskej únii okrem Španielska. Tam naňho čaká zatykač, píše agentúra AP. V piatkovom vyhlásení zosadený separatistický líder, ktorý je v Bruseli a vyhýba sa tam španielskej spravodlivosti, na margo výsledkov štvrtkových regionálnych volieb vyhlásil, že pre Katalánsko "sa začína nová éra". Rajoy odmietol dialóg so separatistami, pokým nesľúbia, že budú svoje politické ciele presadzovať v rámci hraníc španielskej ústavy, ktorá zakazuje jednostranné odtrhnutie sa niektorého zo 17 autonómnych regiónov tejto krajiny. Puigdemont by sa chcel vrátiť do Katalánska a znovu sa stať vodcom regiónu. Ako jeden zo separatistických kandidátov, ktorý získal najviac hlasov, by mohol znovu nastúpiť na svoj niekdajší post. V závislosti od toho, ako budú prebiehať rokovania s ostatnými stranami, by tak mohol byť na čele novej koalície na podporu nezávislosti.


Najvyšší kontrolný úrad sa pozrie na Tomanovej hospodárenie

BRATISLAVA. Najvyšší kontrolný úrad sa má pozrieť na hospodárenie Úradu komisára pre deti. O kontrolu ho žiada Národná rada SR uznesením, ktoré v piatok 119 hlasmi schválila. Návrh na kontrolu dala opozícia, odobril ho ľudskoprávny výbor. Dôvodom sú medializované informácie, že úrad Viery Tomanovej nezverejňoval zmluvy tak, ako mu ukladá zákon. "Ďalej robil priame nákupy spôsobmi, ktoré zákon vylučuje, investoval do predmetov, ktoré nesúvisia s činnosťou Úradu komisára pre deti," vysvetlila poslankyňa SaS Natália Blahová, pričom poukázala napríklad na kúpu obrazov. Opozícia v návrhu pripomína, že Tomanová využíva verejné zdroje, a preto je na mieste žiadať vykonanie kontroly, ktorou by sa vyvrátili podozrenia z nehospodárneho nakladania s peniazmi daňovníkov. Tomanová už pred časom povedala, že sa kontrole nebráni. "Úrad komisára pre deti sa v žiadnom prípade nebráni akejkoľvek kontrole zo strany kontrolného úradu," reagoval nedávno pre TASR mediálny poradca z úradu Pavol Kováč. Tomanová už na podozrenia, o ktorých písal v minulosti Denník N, reagovala a článok označila za nepravdivý a zavádzajúci. Spochybnila informácie o prenájme parkovacích miest aj o kúpe obrazov za 2600 eur.


V Číne falšovali jedlo. Zdraviu škodlivé majú byť známe značky

PEKING, BRATISLAVA. Čína má na krku ďalší škandál týkajúci sa jedla. Skupinka asi päťdesiatich tovární v čínskom meste Tianjin, ktoré vyrábajú omáčky a dochucovadlá, používali nelegálne a zdraviu nebezpečné ingrediencie. Informuje o tom web Mashable, ktorý vychádza zo zistení Beijing News. Vyšetrovacia správa odhalila, že tieto produkty boli navyše úmyselne nesprávne označené ako obľúbené značky Nestlé, Knorr alebo Lee Kum Kee. Knorr vlastní spoločnosť Unilever a vyrába kuracie kocky a koreniny, Lee Kum Kee je zas populárny producent ustricovej omáčky. Jedným z falšovaných produktov je pravdepodobne dochucovadlo Maggi od Nestlé, ktoré sa bežne vyskytuje v ázijských supermarketoch. Podľa informácií Beijing News sa každoročne v meste Tianjin vyrobia falšované výrobky dokopy za 14,5 milióna dolárov. Výrobky mali byť predávané po celej krajine. Sieť tovární, v ktorých ku falšovaniu dochádzalo, je v prevádzke viac ako desať rokov. Fabriky používali napríklad vodu z kohútika alebo priemyselnú soľ, ktorá je v Číne zakázaná pre ľudskú spotrebu, pretože obsahuje rakovinotvorné látky a ťažké kovy. Fabriky ďalej kupovali už použité koreniny či bylinky z okolitých tovární, ktoré následne sušili a vyrábali z nich prášok. Všetky tieto úkony sa vykonávali v nehygienických podmienkach a v budovách, ktoré skôr pripomínali zrúcaniny. Nekalé praktiky bolo ťažké odhaliť, pretože fabriky mali namontované kamery tak, aby keď niekto vstúpil do budovy, okamžite zamaskovali po sebe stopy. Miestna polícia tak nevedela proti tomu zakročiť včas.


Grammy 2019: Nuda sa nekonala. Ženy žiarili na pódiu aj na červenom koberci

Ocenení

Fotogaléria

Galavečer

Hlavnú cenu si "ukradla" nenápadná country hviezda Kacey Musgraves, šou vďaka rockovému číslu speváčka Lady Gaga a svoju hviezdnu chvíľu pod slnkom si užili viaceré ženské interpretky. Tohtoročné odovzdávanie Grammy Awards, ktoré moderovala speváčka Alicia Keys, sa aj vďaka týmto a ďalším momentom opäť prehuplo do kvalitnej a zapamätateľnejšej hudobnej oslavy. Po nudnom minuloročnom ceremoniáli to skonštatovali viaceré zahraničné médiá, ktoré šou označili za dobrú, zábavnú a prekonávajúcu úskalia z predošlých ročníkov. Keys, ktorá moderátorské povinnosti prevzala po Jamesovi Cordenovi a je prvou ženou na tomto poste od roku 2005, šou otvorila spolu s ďalšími známymi tvárami, medzi ktorými bola aj bývalá prvá dáma Michelle Obama. Cieľom bolo na úvod poukázať na osobnú skúsenosť, ako dotyčným dámam hudba zmenila život. Moderátorka pritom na záver nezabudla sugestívne dodať, že "dnes večer oslavujeme skrz hudbu silu v každom z nás. Ja to beriem. No prepáčte, kto vládne svetu?" čím narážala na obľúbenú odpoveď - že svetu vládnu ženy. Aj podľa CNN mala Národná akadémia nahrávacích umení a vied problém s nedostatkom žien medzi víťazmi a nominovanými, 61. ročník sa však niesol v úplne inom duchu a "ženské moderátorky a účinkujúce celú noc dominovali". Či už išlo o vystúpenia alebo premenené ocenenia, zdá sa, že nespokojnosť s nedostatkom rôznorodosti sa tento rok nekonala. Okrem hudby sú Grammy aj prehliadkou tých najzaujímavejších outfitov. Ukážkovo a s patričnou pompou sa na červený koberec postavili mnohé hviezdy, ktoré zažiarili najmä v bielej, ružovej či striebornej farbe. Hoci v minulosti hostia a najmä hostky s obľubou prevetrávali aj kontroverznejšie kúsky (stačí si spomenúť na legendárne zelené šaty Jennifer Lopez s výstrihom až po pupok), tento rok stavili skôr na pôsobivú eleganciu a striedmosť. Okázalejšie vynikla speváčka Bebe Rexha v červenej róbe značky Monsoori, ktorá ešte pred ceremoniálom zverejnila informáciu, že viacero dizajnérov ju na Grammy odmietlo obliecť. Je vraj príliš "veľká". V netypicky málo nápadných strieborných šatách sa ukázala Lady Gaga, v čiernom obleku zase medzi ženami vytŕčala speváčka Miley Cyrus. Za jeden z najhorších outfitov večera módni kritici označili šaty raperky Cardi B, ktorá si zvolila bizarné vintage šaty z dielne Mougler pripomínajúce chvost morskej panny. Pozrite si viac v našej galérii.


Emmanuel Macron zložil prezidentský sľub, oficiálne prebral úrad po Hollandovi

V pondelok by mal Macron vymenovať premiéra svojej vlády.

PARÍŽ. Novozvolený francúzsky prezident Emmanuel Macron v nedeľu vo svojom inauguračnom prejave uviedol, že jeho mandát vráti Francúzom sebadôveru a Francúzsku jeho globálny význam. "Celý svet bude počúvať, čo povie Francúzsko, pretože spolu prekonáme strach a obavy. Francúzsko je silné, len keď prosperuje," uviedol Macron, ktorý v úrade francúzskeho prezidenta vystriedal málo obľúbeného socialistu Francoisa Hollanda. "Spolu budeme príkladom národa, ktorý vie ako presadzovať svoje hodnoty a zásady, ktoré sú zásadami demokracie a republiky," povedal Macron a dodal, že bude zo všetkých síl bojovať proti terorizmu a totalite moci. "Vrátime Francúzom dôvod tešiť sa na budúcnosť, ako aj dôvod byť hrdí na to, kým sú," dodal Macron, ktorý svoj inauguračný prejav zakončil poďakovaním svojim predchodcom od Charlesa de Gaula po Francoisa Hollanda. "Francúzsko sa vždy bude usilovať byť na strane slobody a ľudských práv. Od dnešného večera sa pustím do práce. Nech žije republika, nech žije Francúzsko," vyhlásil novozvolený francúzsky prezident, ktorého päťročné funkčné obdobie sa oficiálne začne od dnešnej polnoci. Macron sa v nedeľu zložením sľubu ujal funkcie, ktorú na oficiálnej inauguračnej ceremónii v Elyzejskom paláci prevzal od svojho predchodcu Francoisa Hollanda. Nového prezidenta uviedol do úradu predseda Ústavnej rady Laurent Fabius. Ešte predtým sa Macron po príchode do Elyzejského paláca stretol s Hollandom, ktorý mu počas rozhovoru medzi štyrmi očami okrem iného odovzdal aj kódy k francúzskemu jadrovému arzenálu. Po stretnutí s novozvoleným prezidentom Hollande opustil Elyzejský palác. Macron, bývalý bankár, je dlhoročným stúpencom členstva Francúzska v EÚ. Predtým slúžil vo vláde prezidenta Francoisa Hollanda ako minister hospodárstva. Je celkovo 25. prezidentom Francúzska a ôsmou priamo zvolenou hlavou štátu.


Rada národnej bezpečnosti a obrany Ukrajiny potrebuje reformy

Danyľuk požaduje zmeny v bezpečnostnom sektore, najmä rozviedky a kontrarozviedky.

KYJEV. Rada národnej bezpečnosti a obrany Ukrajiny (RNBOU) musí byť reformovaná, aby mohla čeliť novým výzvam, vyhlásil v stredu jej tajomník Olexandr Danyľuk. "V prvom rade budem jasne orientovať prácu RNBOU na súčasné výzvy. Je tu kybernetická bezpečnosť, budem obnovovať vzťahy s kľúčovými globálnymi hráčmi, Izraelom a Spojenými štátmi. Nemali by sme zaostávať, mali by sme byť spoľahlivým partnerom. Toto je globálna história," uviedol Danyľuk v rozhovore pre spravodajský portál Ukrajinska pravda. "Po druhé, je tu energia, kde máme veľa výziev. Musí existovať platforma na včasné posúdenie rizík a navrhnutie riešení," doplnil Danyľuk. Hovoril aj o vojne, pričom poznamenal, že "skutočnosť, že v porovnaní s rokom 2015 neexistujú žiadne aktívne vojenské akcie, neznamená nič. Ak analyzujeme motiváciu a správanie Rusov a vedenia Ruska, vidíme, že ide o hrozbu. Musíme byť vždy pripravení," zdôraznil šéf RNBOU v rozhovore, z ktorého citovala agentúra Ukrinform. Danyľuk zdôraznil aj potrebu reformy bezpečnostného sektora, najmä rozviedky a kontrarozviedky. Ukrajinský prezident Volodymyr Zelenskyj vymenoval Danyľuka, bývalého ministra financií, za nového tajomníka RNBOU 28. mája. Predchádzajúci tajomník RNBOU Oleksandr Turčynov podal demisiu 17. mája. Do funkcie ho vymenoval v decembri 2014 vtedajší prezident Petro Porošenko. Turčynov sa ujal úradu v januári 2015. Turčynov opakovane varoval, že Rusko sa pripravuje na kontinentálnu vojnu v Európe. V apríli na 12. Kyjevskom bezpečnostnom fóre vyhlásil: "Rusko nielenže investuje miliardy do rozvoja vojenskej infraštruktúry, ale pripravuje sa na rozsiahle vojenské operácie, rozsiahlu kontinentálnu vojnu v Európe. A samozrejme, naša krajina je prvým predmostím, ktoré sa pokúsi dobyť."


Dobre si ich zapamätajte. Toto sú budúce hviezdy slovenského hokeja

Slovenskí hokejisti do 18 rokov sa pripravujú na majstrovstvá sveta. Od 13. do 23. apríla sa konajú v Poprade a Spišskej Novej Vsi.

PIEŠŤANY. Po pätnástich rokoch sa na Slovensko vracajú majstrovstvá sveta v hokeji hráčov do 18 rokov. Kým v roku 2002 zápasy hostili Trnava a Piešťany, tentoraz budú dejiskami jednotlivých súbojov Poprad a Spišská Nová Ves. Slovenská mládežnícka reprezentácia sa predstaví v popradskej A-skupine, v ktorej postupne nastúpi proti Fínsku, Kanade, Lotyšsku a Švajčiarsku. "Ak všetci podajú výkony na hranici svojich možností a budú ťahať za jeden povraz, môžu to dotiahnuť ďaleko. Navyše ich budú hnať vpred vlastní fanúšikovia,“ hovorí skúsený obranca Andrej Meszároš, ktorý sa v roku 2003 podieľal na striebre pre slovenský národný tím na majstrovstvách sveta hráčov do 18 rokov. Mladých reprezentantov v príprave pred šampionátom v Piešťanoch zachytil fotograf denníka SME Gabriel Kuchta.


Škótska premiérka podporuje hlasovanie o nedôvere Johnsonovi

Ponechanie Johnsona vo funkcii, aby presadil brexit bez dohody, je strašný nápad.

LONDÝN. Škótska premiérka Nicola Sturgeonová v piatok na Twitteri podporila návrh hlasovať o vyslovení nedôvery šéfovi britskej vlády Borisovi Johnsonovi, informovala agentúra DPA. Britské opozičné strany by sa podľa nej mali zjednotiť proti Johnsonovi a podporiť nového dočasného predsedu vlády. Týmto spôsobom by sa malo zaistiť posunutie termínu brexitu v prípade, že sa nepodarí dosiahnuť dohodu s EÚ. Premiér Boris Johnson trvá na tom, že Spojené kráľovstvo musí odísť z EÚ 31. októbra tohto roku, či už s dohodou alebo bez dohody. "Nič nie je bez rizika, ale ponechanie Johnsona vo funkcii, aby presadil brexit bez dohody - alebo dokonca s nepriaznivou dohodou - mi pripadá ako strašný nápad," napísala Sturgeonová. Líder opozičnej Labouristickej strany Jeremy Corbyn predtým odmietol návrh na hlasovanie o nedôvere vláde, pretože by pravdepodobne viedol k novým voľbám. Corbyn povedal, že ak Johnson chce nové voľby, mal by najskôr presadiť posunutie termínu brexitu. Britský parlament začiatkom septembra prijal zákon, na základe ktorého musí premiér do 19. októbra predložiť parlamentu na schválenie návrh dohody o brexite alebo nechať poslancov hlasovať o odchode Británie z EÚ bez dohody. Ak by to do tohto termínu neurobil, musel by požiadať EÚ o odklad termínu brexitu do 31. januára 2020.


Trump na Twitteri omylom zverejnil fotku z Obamovej inaugurácie

Na chybu upozornili používatelia sociálnej siete.

WASHINGTON. Nový americký prezident Donald Trump si len krátko po prevzatí oficiálneho twitterového účtu hlavy štátu s názvom @POTUS (prezident Spojených štátov amerických) musel zmeniť titulnú fotografiu. Viacerí užívatelia si totiž všimli, že tá, ktorú zverejnil, pochádza z inaugurácie jeho predchodcu v úrade, exprezidenta Baracka Obamu, približuje spravodajská stanica BBC. Trump svoj nový účet na Twitteri zdedil v deň svojej inaugurácie po svojom predchodcovi Obamovi. Na profilovej fotografií sa hneď po prevzatí objavila jeho podobizeň, zatiaľ čo titulná fotografia zachytávala davy ľudí mávajúcich americkými vlajkami zhromaždenými pred washingtonským Kapitolom. Užívatelia Twitteru upozornili, že ide o fotografiu z Obamovej inaugurácie v roku 2009. Tá je prostredníctvom databázy agentúry Getty Images dostupná komukoľvek, kto si ju kúpi, a teda aj Trumpovmu PR tímu, približuje na svojej webstránke americký týždenník Time. Predmetná fotografia zostala na Twitteri niekoľko hodín, následne ju nahradili obrázkom americkej zástavy, ktorý nakoniec vystriedala fotografia Trumpa dívajúceho sa von cez okno. Obvinenia, že Trump sa fotografiou snažil navodiť dojem, že jeho inaugurácia mala vyššiu účasť než v skutočnosti, označili priaznivci nového prezidenta za trápne. Účet @POTUS Trump získal zároveň s miliónmi sledovateľov svojho predchodcu. Prvý príspevok, ktorý na ňom zverejnil, bol preklik na plné znenie jeho inauguračného prejavu na Facebooku. V prevádzke Trump zatiaľ ponechal aj svoj doterajší účet @realDonaldTrump, ktorý sleduje vyše 20 miliónov ľudí. Na Obamovej inaugurácii v roku 2009 sa podľa odhadov zúčastnili približne dva milióny ľudí. Tá Trumpova ich pred Kapitol pritiahla omnoho menej, čo možno jasne vidieť napríklad aj na snímkach BBC, zhotovených z vrchu Washingtonovho Monumentu. Nijaký oficiálny odhad o ich počte však doposiaľ známy nie je.


Lubyová chce, aby sa práca s mládežou spružnila a sprehľadnila

Jednou z noviniek je aj zavádzanie nových kategórií pracovníkov s mládežou.

BRATISLAVA. Zmeny v novele zákona o podpore práce s mládežou sú namierené na to, aby sa sprehľadnila a spružnila práca s mládežou. V stredu to počas tlačovej konferencie uviedla ministerka školstva, vedy, výskumu a športu Martina Lubyová (nominantka SNS) v reakcii na schválenie novely zákona v parlamente. "Zmeny boli nacielené na to, aby sa čím viac mladých ľudí mohlo zapájať do verejného života cez riadne štruktúrované formy práce s renomovanými mládežníckymi organizáciami, ktoré dodržiavajú štandardy práce a podporujú aj dobrovoľnícke hnutie," uviedla Lubyová. Ako doplnila, chce, aby sa čoraz viac mladých ľudí dostávalo do rúk mládežníckych organizácií. Jednou z noviniek je aj zavádzanie nových kategórií pracovníkov s mládežou, ide napríklad o koordinátora práce s mládežou. Ministerka vyzdvihla aj zavádzanie inštitútu mládežníckych parlamentov na úrovni miestnych samospráv. Šéfka rezortu školstva podotkla, že pôjde o nepovinnú inštitúciu. Zároveň však odporučila samosprávam, aby si takéto mládežnícke parlamenty zriadili. Podľa nej mládež sa chce zúčastňovať na rozhodovaní predovšetkým na regionálnej úrovni. Predseda Rady mládeže Slovenska Juraj Lizák uviedol, že pri tvorbe novely zákona boli vypočuté takmer všetky požiadavky z ich strany a "zákon zlepší legislatívne prostredie práce s mládežou". Podotkol, že organizácie budú môcť po novom oveľa lepšie čerpať dotácie. Vyzdvihol aj to, že sa podarilo zvýšiť financovanie mládeže. Lizák poznamenal, že po novom pôjde o sumu zhruba vo výške 3,7 milióna eur. Z novely zákona vyplýva, že by sa mal zaviesť nový inštitút značky kvality - Moderné centrum mládeže. Značku kvality by mal udeľovať minister školstva na základe žiadostí hodnotených Akreditačnou komisiou. "Má ísť o obdobný nástroj ako periodické hodnotenie vysokých škôl so značkou výskumná univerzita. Cieľom zavedenia značky kvality aj v oblasti mládeže je zámer posilniť kvalitu práce s mládežou," uvádza sa v materiáli z dielne rezortu školstva. Dôvodom je potreba zvyšovania a garancie kvality inštitúcií pôsobiacich v oblasti práce s mládežou. Udeľovanie značky kvality môže podľa ministerstva školstva výrazne pomôcť aj menším subjektom pôsobiacim v oblasti práce s mládežou.


Pozor na Facebook Messenger, hackeri ním lovia svoje obete

Analytici odporúčajú neklikať na odkazy bez predošlého oznámenia.

SAN FRANCISCO, BRATISLAVA. Hackeri začali prostredníctvom Facebook Messengeru intenzívne šíriť škodlivé kódy. Vo veľkej kampani sa zameriavajú na zvedavosť používateľov, ktorí v dôvere v známe kontakty kliknú na podvrhnuté odkazy. Pod sľubom šokujúceho videa presmerujú používateľa na stránku, kde sa vygeneruje hlavička s náhľadom videa. Stránka analyzuje platformu, prehliadač a operačný systém, aby používateľa po kliknutí nasmerovala na taký kód, ktorý má šancu uspieť pri infikovaní jeho zariadenia. Škodlivé kódy inštalujú do mobilov špehovací a reklamný softvér, podobné je to aj na počítačoch. Z infikovaných zariadení následne odchádzajú podobné správy k ostatným kontaktom v adresári. Bezpečnostní analytici preto odporúčajú neklikať na žiadne odkazy, ktoré si v aktívnom dialógu so svojimi priateľmi nevydiskutujete. Facebook zatiaľ nemá aktívny filter, ktorý by hackerskú kampaň zastavil. Podobné lavíny infekcií sú z minulosti známe z podobných komunikačných platforiem. Každý, kto si spomenie na éru komunikačného balíka ICQ dôverne vie o čom je reč. Infikované správy používajú podľa magazínu International Business Times prvky sociálneho inžinierstva. Správy aj obsah sú personalizované tak, aby nepôsobili umelo - od automatu. Hoci nejde o novú, neznámu stratégiu, počet infekcií je vysoký a nepretržite rastie.


SMK nebude na kandidátke Mosta-Híd, nevytvoria ani spoločnú stranu

Vo štvrtok čaká Most-Híd stretnutie so Stranou maďarskej komunity.

BRATISLAVA. Delegácie Mosta-Híd a Strany maďarskej komunity (SMK) sa na spoločnom rokovaní zhodli na tom, že nesú veľkú zodpovednosť za to, aby regióny a národné komunity vrátane tej maďarskej mali dôstojnú reprezentáciu v parlamente aj po voľbách v roku 2020. Témou rokovania bola príprava na parlamentné voľby 2020 ako aj otázka možnej spolupráce. „Počas rokovania boli nastolené štyri možnosti - kandidovať samostatne, spoločná kandidatúra na kandidátke Mosta-Híd, vytvorenie novej volebnej strany alebo koalícia, na ktorú sa vzťahuje sedempercentné kvórum. Počas rokovania sa potvrdilo, že dve z týchto riešení nie sú reálne a to spoločná kandidatúra na kandidátke Mosta-Híd a vytvorenie novej volebnej strany," informovalo agentúru SITA tlačové oddelenie Mosta-Híd.Strany sa okrem iného dohodli, že v najbližšom období zvážia, ktoré riešenie (kandidovať samostatne alebo vytvorenie koalície) ponúka lepšiu šancu na zabezpečenie reprezentácie v parlamente. Základnou podmienkou spolupráce je zachovanie identity a základných princípov týchto strán. Spoločné rokovania budú pokračovať. Po tlačovej besede to uviedol splnomocnenec vlády SR pre rómske komunity a podpredseda strany Most-Híd Ábel Ravasz. „Do konca leta by sme mali mať ucelený obraz, čo chceme. Nemusíme sa ešte dohodnúť na detailoch. Sme fungujúca strana. Budeme mať okresné konferencie, republikové predsedníctvo, radu i snem. Ak chceme fungovať ako normálna strana, aj naši členovia musia byť v súlade s tým smerom, akým ideme," vysvetlil podpredseda Mosta-Híd.Podľa Ravasza Most-Híd zatiaľ rokoval s mimoparlamentnými stranami, ktoré reprezentujú buď národnostné menšiny, alebo regióny Slovenska. "Rokovali sme s Maďarskou kresťanskodemokratickou alianciou, Rómskou iniciatívou Slovenska, Maďarským fórom a dvoma menšími celoštátnymi stranami - so Slovenskou konzervatívnou stranou a stranou Šanca," uviedol s tým, že jediná strana, s ktorou sa Most nevedel dohodnúť už na prvom rokovaní, bola strana Zsolta Simona Maďarské fórum. „Najväčší problém bol, že on (Zsolt Simon, pozn. SITA) silno presadzoval etnickú politiku. Naša strana je interetnická. Niektorí si myslia že si z toho robíme srandu, ale my to myslíme absolútne vážne. Chceme tvoriť most medzi menšinami a majoritou. Naši voliči boli vždy takmer pol na pol Maďari a Slováci. Postupne sa pridali Rómovia a Rusíni. Nevieme a ani nechceme ustúpiť od tohto modelu," uviedol. V ostatnom prieskume verejnej mienky, ktorý uskutočnila agentúra Focus, sa Most-Híd ocitol pred bránami Národnej rady SR, volilo by ho 4,5 percenta opýtaných respondentov. Most chce pred parlamentnými voľbami otvoriť vlastnú kandidátku a ponúknuť miesta na nej aj menším regionálnym či menšinovým stranám.


Sudcovia poukázali na personálny kolaps, žiadajú justičných čakateľov

Návrh reaguje na zlé výsledky júnového hromadného výberového konania na sudcov.

BRATISLAVA. V priebehu troch rokoch poslať na slovenské súdy minimálne 300 justičných čakateľov. Po takomto riešení, ktoré by odvrátilo personálny kolaps justície, volá Združenie sudcov Slovenska (ZSS). Návrh reaguje na zlé výsledky najnovšieho júnového hromadného výberového konania na sudcov okresných súdov, v ktorom sa podarilo z 95 miest kandidátov obsadiť iba tretinu - 34. Úspešnosť uchádzačov bola opäť rovnaká ako v prvom hromadnom výbere na jeseň 2017, a to na úrovni 19 percent (zo 181 zúčastnených uspelo 34). Prezident ZSS Juraj Sopoliga vidí za tým nízky stupeň úrovne odbornej pripravenosti výraznej väčšiny uchádzačov na výkon sudcovskej funkcie. "Je to zákonitým následkom vrcholne nezodpovedného rozhodnutia vlády z rokov 2010 až 2012, ktorá napriek zásadnému nesúhlasu Súdnej rady a sudcovskej samosprávy i ZSS zrušila inštitút justičného čakateľa," kritizoval Sopoliga opatrenie bývalej ministerky spravodlivosti Lucie Žitňanskej (vtedy SDKÚ-DS). Exministerka sa opatrením snažila otvoriť justíciu a pretrhnúť početné rodinné väzby v nej. Namiesto justičných čakateľov posilnila súdy o vyšších súdnych úradníkov. Zásah čiastočne skorigoval nasledujúci minister Tomáš Borec (nominant Smeru-SD), ktorý vrátil na súdy 16 čakateľských sudcovských miest. Podľa Sopoligu to nie je dostatočné. Upozornil, že justiční čakatelia sú len tzv. pomocníci sudcov. Stavovská sudcovská organizácia poukázala, že inštitút justičných čakateľov sa osvedčil od vzniku Československa a zredukovaním ich počtu sa porušil o záväzný zámer zákonodarcu o príprave čakateľa v justícii, pričom sa nerešpektujú právne významné medzinárodné odporúčania. Sopoliga tiež pripomenul, že iné právnické profesie - prokurátori a advokáti si zachovali inštitút čakateľa. "Je potrebné si uvedomiť, že bez zabezpečenia urýchleného a výrazného navýšenia počtu justičných čakateľov je úplnou ilúziou očakávať akékoľvek zlepšenie kritizovanej úrovne vymožiteľnosti práva i dôveryhodnosti občanov v justíciu, čo znamená nielen nesplnenie vládneho programu súčasnej vlády, ale aj porušenie základného práva občanov a podnikateľov na spravodlivé a včasné konanie pred nezávislým a nestranným súdom," skonštatoval Sopoliga. Justícia je podľa prezidenta ZSS v stave po začatí personálneho kolapsu. Upozornil, že v priebehu štyroch rokoch dosiahne viac ako 300 sudcov vek 65 rokov. Zároveň chýba orientačne približne 100 sudcov, keďže u výraznej časti (viac ako 500 z takmer 1400 sudcov) si plnenie iných zákonných povinností vyžaduje zníženie rozsahu výkonu súdnictva. "Je veľká šanca, že v dohľadom čase takpovediac dozrejú ďalší kvalitní absolventi justičných skúšok, ktoré sú podmienkou na to, aby sa prihlásili do hromadných výberových konaní," reagoval.


Najvyšší súd o dovolaní Andreja Babiša už môže rozhodovať

BRATISLAVA. Na odvolacom Najvyššom súde (NS) SR sa už od štvrtka nachádza dovolanie českého premiéra v demisii Andreja Babiša v spore s Ústavom pamäti národa (ÚPN) o tom, či bol, alebo nebol agentom ŠtB. Spisový materiál bol doteraz na prvostupňovom Okresnom súde (OS) Bratislava I. "Oznamujem vám, že dnešným dňom prišlo dovolanie vo veci Ing. Andreja Babiša proti ÚPN, vedie sa pod sp. zn. 2Cdo/119/2018," uviedla vo štvrtok pre TASR hovorkyňa NS SR Alexandra Važanová. O tomto dovolaní by mal rozhodovať trojčlenný senát NS. To však až po naštudovaní mimoriadne náročného spisu. Ten, podľa neoficiálnych vyjadrení justičných zdrojov má niekoľko tisíc strán. Stanovisko OS Bratislava I sa vo štvrtok nepodarilo získať. Dovolanie Babiša bolo podané 6. marca 2018 na OS Bratislava I, ktorý vo veci rozhodoval v prvom stupni. Český premiér v demisii vtedy podal dovolanie proti rozsudku Krajského súdu (KS) v Bratislave z konca januára. Súd napadnutým rozsudkom zamietol žalobu Babiša v spore o ochranu osobnosti proti ÚPN, pretože bol viazaný nálezom Ústavného súdu SR z októbra 2017. TASR o tom vtedy informovala advokátska kancelária agner & partners. Babiš podal žalobu proti ÚPN ešte v januári 2012. V snahe očistiť svoje meno pokračuje už siedmy rok. KS však koncom januára zamietol žalobu Babiša na ÚPN. Znamená to, že neexistuje žiadne rozhodnutie súdu, ktoré by hovorilo, že je neoprávnene vedený ako agent ŠtB. Ústavný súd minulý rok zrušil právoplatné rozhodnutie slovenského najvyššieho i krajského súdu, že Babiš je v archívnych zväzkoch niekdajšej československej tajnej polície vedený ako jej agent neoprávnene. Zvrátil tak predošlé rozhodnutia súdov v tejto veci. Babiš trvá na tom, že bol v spisoch komunistickej ŠtB vedený neoprávnene.


Havlov prejav, na ktorý sa nezabúda, je hoax

Po Lasicovi a Suchom dezinformátori šíria falošný prejav Václava Havla.

„Sľubujem vám, že funkciu prezidenta vezmem na jedno volebné obdobie, ale potom by som sa chcel venovať práci dramatika. Tiež sľubujem na svoju česť, ak sa v mojom volebnom období nezlepší životná úroveň v ČSFR, sám odstúpim z funkcie.“ Takýto výrok údajne vyslovil niekdajší československý prezident Václav Havel v roku 1989. Tvrdí to text s titulom „prejav, na ktorý sa nezabúda“, čo sa aktuálne šíri na facebooku. Do obehu ho pustila stránka Zprávy.cz a od 18. novembra získal najmenej 1100 preposlaní, viac ako 550 lajkov a vyše 150 komentárov. Text pripísaný Havlovi je však falošný. Upozornila na to česká stránka manipulatori.cz, ktorá rozkrýva hoaxy a propagandu na internete. Podobne ako mnoho iných hoaxov, ani tento text nie je úplne vymyslený. Dajú sa v ňom nájsť výroky, ktoré Václav Havel skutočne vyslovil. Tie sú však prešpikované preukázateľnými klamstvami. Hneď prvá veta textu je vymyslená. Vetu „komunisti vás budú strašiť nezamestnanosťou, nie je to pravda, ničoho sa nebojte“ Havel nevyslovil. Iné vety z textu však skutočne povedal. Havlove prejavy si môžete prečítať a overiť na webovej stránke www.vaclavhavel.cz. Dajte nám o ňom vedieť na hoax@sme.sk. Výmysly anonymného internetového pamfletu sa dajú vyvrátiť aj vďaka základnému historickému prehľadu. Falošný prejav údajne Havel mal v roku 1989. Napriek tomu sa v ňom vyskytuje skratka ČSFR – Československá federatívna republika (neskôr sa používal názov Česká a Slovenská). Tento názov sa však začal používať až v marci, respektíve v apríli 1990. V roku 1989 ešte platil predrevolučný názov Československá socialistická republika so skratkou ČSSR. Text sa vyskytol na českej facebookovej stránke Zprávy.cz, ktorá sa v minulosti volala We are here at home (kostrbatý anglický preklad známeho hesla „My sme tu doma“). Na facebooku ju sleduje viac ako 88-tisíc ľudí a patrí medzi najnápadnejšie kanály českej dezinformačnej scény. Okrem dezinformácií šíri aj radikálne nacionalistický a protizápadný obsah. Na šírenie používa často mémy – obrázky s krátkym textom, ktorým sa na sociálnych médiách veľmi dobre darí. Šírenie falošných výrokov je bežnou praxou podobných dezinformačných kanálov. Slovenský herec Milan Lasica musel dementovať falošný text, v ktorom údajne pranieroval kapitalizmus a porevolučné zriadenie na Slovensku. Podobne „alternatívne médiá“ šírili aj falošný výrok českého umelca Jiřího Suchého, ktorý tiež kritizoval kapitalizmus. Do tretice, facebookom sa šíril aj falošný výrok niekdajšieho amerického prezidenta Ronalda Reagana, ktorý obsahoval vyhrážky o zničení Ruska.


Smer by mal podľa Tomáša presvedčiť Lajčáka kandidovať za prezidenta

Lajčák v utorok povedal, že nebude kandidovať za prezidenta.

BRATISLAVA. Smer by mal podľa poslanca NR SR Erika Tomáša urobiť maximum preto, aby presvedčil ministra zahraničných vecí Miroslava Lajčáka kandidovať za prezidenta SR. Ako povedal Tomáš dnes pre agentúru SITA, Lajčák by bol výborný kandidát akceptovaný širšou verejnosťou a teda aj s veľkou šancou na úspech. „Lajčák má za sebou silný profesionálny príbeh. Úspešne reprezentoval Slovensko v rôznych vysokých diplomatických funkciách a určite by to dobre zvládol aj v pozícii hlavy štátu,“ povedal Tomáš. Šéf rezortu diplomacie Miroslav Lajčák v utorok povedal, že nebude kandidovať za prezidenta SR. Ako povedal novinárom, toto jeho rozhodnutie neovplyvní ani rozhodnutie Andreja Kisku, ktorý oznámil, že v budúcoročných prezidentských voľbách kandidovať nebude.


Sagan ešte v závere útočil, no k víťazovi sa len priblížil. Cyklisti šli akoby cez potoky
 Online prenos
 Zmena trasy
 Prenos v TV
 FOTO
 VIDEO
Priebeh
 Deň plný utrpenia
 Sagan hodnotí
 Cully hodnotí
 Oss hodnotí

HARROGATE. Slovenský cyklista Peter Sagan skončil v hlavných pretekoch na majstrovstvách sveta v Yorkshire na piatom mieste. Senzačne zvíťazil Dán Mads Pedersen, ktorý bol v rozhodujúcom úniku malej skupiny. Sagan 3,5 kilometra pred cieľom vyrazil z pelotónu, aby sa ešte pokúsil dostihnúť vedúcich jazdcov. V tej chvíli však na nich strácal minútu a dokázal sa k nim už iba priblížiť. Do cieľa prišiel so stratou 43 sekúnd za víťazom. V záverečnej fáze pretekov sa dostala do úniku silná päťčlenná skupina, v ktorej boli aj veľkí favoriti Holanďan Mathieu van der Poel a Talian Matteo Trentin. Skupina si vypracovala zhruba minútový náskok a vo výrazne oklieštenom pelotóne už v tom čase nebol žiadny tím v dostatočnej sile na to, aby stratu dotiahol. Bolo tak jasné, že titul získa jeden z jazdcov v úniku. Dvanásť kilometrov pred cieľom z úniku prekvapujúco vypadol Van der Poel. Holanďanovi úplne došli sily, nedokázal udržať tempo a za pár sekúnd ho pelotón dostihol. Z úniku tesne pred cieľom vypadol ešte Talian Gianni Moscon. O titul tak bojovala už len trojica jazdcov – okrem Trentina ešte Pedersen aj Švajčiar Stefan Küng. Favoritom bol Trentin, ale vo finiši ho senzačne predstihol ešte len 23-ročný Pedersen. Preteky výrazne ovplyvnilo počasie. Ráno pred štartom organizátori skrátili trať o 24 kilometrov, lebo niektoré úseky ciest zaplavila po výdatnom daždi voda. Cyklisti celý deň zápasili s nepríjemným vetrom a dažďom, na mnohých miestach trate stáli veľké mláky. „Toľko vody na ceste som na pretekoch asi ešte nezažil. Bolo to, akoby sme prechádzali malé potoky. Veľakrát sa stalo, že sme vbehli do 30-centimetrovej vody za zákrutou,“ opisoval slovenský cyklista Erik Baška, ktorý z pretekov odstúpil po druhom kole. „Podmienky boli ťažké. Celý deň v daždi. Voda na ceste. Zima. Na tachometri mi ukazovalo sedem - osem stupňov. Je to dlhé. Každému dochádzali sily,“ hovoril. „Nikomu sa v takom počasí nechce pretekať. Zažil som na Paríž – Nice aj horšie podmienky, keď sme mali dva stupne Celzia, fúkalo aj pršalo. To bol extrém. V tom je cyklistika pekná aj ťažká, že sa jazdí za každých podmienok,“ doplnil. Ešte skôr z pretekov odstúpil ďalší Slovák Ján Andrej Cully, ktorý štartoval na majstrovstvách sveta prvý raz. „Mal som sa pokúsiť dostať sa do úniku. Ak by to nevyšlo, mal som sa snažiť pomáhať chalanom,“ približoval pokyny, ktoré dostal od šéfa slovenského tímu Jána Valacha. „Nešlo sa mi veľmi dobre. Skúsil som dvakrát nastúpiť, ale, žiaľ, nevyšlo to. Udržiavalo sa potom vysoké tempo. Na cestách bolo veľmi veľa vody. Aj počasie vás oslabí,“ doplnil Cully.


Počet obetí tajfúnu Damrey vo Vietname stúpol na 69

Obetiam tajfúnu bude poskytnutá humanitárna pomoc za 44 miliónov dolárov.

DANANG. Počet obetí tajfúnu Damrey, ktorý cez víkend zasiahol južnú a strednú časť pobrežia Vietnamu a spôsobil rozsiahle záplavy, stúpol na 69. Stále je nezvestných 30 ďalších osôb. Informovala o tom v utorok vietnamská vláda. Tajfún Damrey zapríčinil obrovské škody len niekoľko dní pred konferenciou Ázijsko-tichomorskej hospodárskej spolupráce (APEC), kam pricestujú lídri z celého sveta, hoci ich stretnutia v meste Danang, v strednej časti vietnamského pobrežia, to nepostihne. Závažné záplavy však postihli staroveké mesto Hi An, ktoré je od Danangu vzdialené len 30 minút jazdy autom. Nie je preto jasné, či sa tam uskutočnia sobotňajšie plánované návštevy manželiek lídrov z APEC-u. Prezident USA Donald Trump má pricestovať na toto stretnutie v piatok 10. novembra; zúčastniť sa ho majú takisto čínsky prezident Si Ťin-pching a ruský líder Vladimir Putin. Meteorológovia informovali, že hladina vody v riekach v tejto oblasti už klesá. Avšak vietnamský úrad pre krízové situácie vyhlásil, že časti hlavnej cesty sú stále zaplavené vodou až do výšky jedného metra, čo narušuje dopravu. Podľa spomínaného úradu vláda nariadila, aby bola obetiam tajfúnu poskytnutá humanitárna pomoc za 44 miliónov dolárov. Je to už druhá prírodná katastrofa, ktorá postihla túto juhovýchodnú ázijskú krajinu za posledný mesiac. Povodne vyvolané minulý mesiac tropickou búrkou si v niekoľkých severných a stredných provinciách vyžiadali približne 75 mŕtvych a 28 nezvestných.


Real si pripísal prvú výhru v Lige majstrov, body zbierali aj ostatní favoriti

BRATISLAVA. Futbalisti Atlética Madrid zvíťazili v utorňajšom stretnutí D-skupiny Ligy majstrov 2019/2020 nad nemeckým tímom Bayer Leverkusen 1:0. Mužstvo trénera Diega Simeoneho spravilo dôležitý krok k postupu do jarného osemfinále, po troch dueloch skupinovej časti má na konte sedem bodov. Naopak, futbalisti Bayeru ešte v doterajších troch stretnutiach nebodovali a v tabuľke sú poslední. Najtesnejším rozdielom 1:0 triumfoval aj ďalší madridský klub Real. Na ihrisku tureckého klubu Galatasaray Istanbul naplno zabodoval vďaka zásahu nemeckého stredopoliara Toniho Kroosa z 18. min. V rovnakej A-skupine si naďalej suverénne počína Paríž St. Germain, ktorý vyhral na pôde belgického FC Bruggy 5:0 a nadviazal na predchádzajúce víťazstvá proti Galatasarayu Istanbul (1:0) a Realu Madrid (3:0). Okrem Parížanov majú po troch zápasoch na konte deväť bodov aj ďalšie dva tímy - anglický Manchester City a nemecký Bayern Mníchov. Futbalisti City si v utorok v domácom prostredí poradili 5:1 s talianskou Atalantou Bergamo, tá v tohtosezónnej skupinovej časti utrpela už tretiu prehru. Bayern Mníchov vybojoval výhru v gréckom Pireu, miestny Olympiakos prekonal po výsledku 3:2. Ukrajinský Šachtar Doneck v "céčku" remizoval s chorvátskym Dinamom Záhreb 2:2. Skóre stretnutia v Charkove otvoril skúsený krídelník Jevgen Konopľanka, no hostia v neskoršom priebehu gólmi Daniho Olma a Mislava Oršiča z penalty otočili skóre. Mali nakročené k druhému triumfu v skupine, ale v 75. min Brazílčan Dodo po geniálnej "uličke" od Alana Patricka zariadil nerozhodný rezultát. Šachtar aj Dinamo majú po troch zápasoch na konte zhodne po štyri body. Góly: 61., 79. a 83. Mbappé, 7. a 63. Icardi Gól: 18. Kroos Góly: 23. El Arabi, 79. Guilherme - 34. a 62. Lewandowski, 75. Tolisso Góly: 9. a 72. Kane, 16. a 44. Son Heung-min, 57. Lamela Góly: 16. Konopľanka, 75. Dodo - 25. Dani Olmo, 60. Oršič (z pok. kopu) Góly: 58., 64. a 69. Sterling, 34. a 38. Agüero (druhý z pok. kopu) - 28. Malinovskij (z pok.kopu), ČK: 83. Foden (Manchester City) Gól: 78. Morata Góly: 77. a 79. Dybala - 30. Alexej Mirančuk


Úrad schválil koncentráciu spoločnosti Arca Investments a Axasoft

Firmy nedodávajú softvér rovnakému typu konečného zákazníka.

BRATISLAVA. Protimonopolný úrad (PMÚ) schválil koncentráciu, ktorá spočíva v nadobudnutí nepriamej výlučnej kontroly spoločnosti Arca Investments, a.s., nad firmou Axasoft, a. s. Spoločnosť Axasoft sa zameriava na poskytovanie softvérových riešení pre finančné inštitúcie, verejnú správu a súkromný sektor. Vyvíja aplikácie pre podporu kartových transakcií, systémy pre manažment siete platobných terminálov, vernostné systémy, systémy pre verifikáciu a smerovanie platieb prostredníctvom POS terminálov. Arca touto transakciou posilňuje aj svoje postavenie na trhu so stravovacími kartami.Axasoft je totiž prevádzkovateľom stravovacej karty Stravenka, kým skupina Arca prostredníctvom svojej spoločnosti CES ePlatby Slovakia prevádzkuje konkurenčnú stravovaciu kartu Gusto karta. Cez ňu zároveň na Slovensku poskytuje aj rekreačné poukazy.Ako ďalej informoval PMÚ v tlačovej správe, skupina Arca Investments je aktívna v oblasti finančných služieb a nehnuteľností, v oblasti drevárstva a poľnohospodárstva, potravinárstva a maloobchodu, v oblasti energetiky, IT platforiem a aplikácií, sprostredkovania práce a v oblasti cestovného ruchu a turizmu. Je to holdingová spoločnosť vykonávajúca správu a údržbu obchodných podielov v spoločnostiach patriacich do skupiny Arca Investments. Axasoft pôsobí v oblasti vývoja a dodávky softvéru, v oblasti podnikového aplikačného softvéru a v oblasti sieťových infraštruktúr, predovšetkým na území SR.Medzi firmami podľa PMÚ dochádza k horizontálnemu prekrytiu aktivít v oblasti vývoja a dodávky softvéru, a to v užšom zmysle pre biznis zákazníkov vo finančnom sektore, pričom toto prekrytie je zanedbateľné. Naviac, skupina Arca Investments a spoločnosť Axasoft nedodávajú softvér rovnakému typu konečného zákazníka. "Podľa vyjadrenia oznamovateľa existuje medzi skupinou Arca a podnikateľom Axasoft aj potenciálne vertikálne prepojenie, keďže podnikatelia zo skupiny Arca pôsobia na širšom trhu nákupu softvéru ako odberatelia, a teda užívatelia softvéru. Axasoft pôsobí na širšom trhu dodávky softvéru. V tomto kontexte uvedené prepojenie nie je pre posúdenie koncentrácie relevantné," uviedol úrad.Po vyhodnotení podkladov a informácií získaných v priebehu správneho konania úrad dospel k záveru, že predmetná koncentrácia je v súlade so zákonom o ochrane hospodárskej súťaže. Rozhodnutie nadobudlo právoplatnosť 15. augusta.


V prípade útoku na školu v Keni z roku 2015 padlo jedno doživotie

NAIROBI. Na doživotie odsúdili v stredu v Keni muža, ktorý bol uznaný za vinného zo spoluúčasti na útoku na univerzitu v meste Garissa, pri ktorom v roku 2015 zahynulo takmer 150 ľudí. Ďalší dvaja jeho komplici si odsedia 41 rokov za mrežami, informovala agentúra AFP. Rashida Charlesa Mberesera poslal súd do väzenia na doživotie, Mohamed Ali Abikar, Hassan Edin Hassan strávia vo väzení 41 rokov. V polovici júna uznal súd všetkých troch za vinných zo sprisahania s cieľom uskutočniť útok, pri ktorom zahynulo 148 ľudí, zväčša vysokoškolských študentov. Všetci traja boli tiež uznaní za vinných z členstva v teroristickej organizácii aš-Šabáb. Útok na univerzitný areál v meste Garissa spáchalo 2. apríla 2015 štvorčlenné komando útočníkov zo somálskych islamistických milícií aš-Šabáb, ktoré sú napojené na teroristickú sieť al-Káida. Komando spočiatku strieľalo bezhlavo, potom sa začalo zameriavať na kresťanov. Milície aš-Šabáb neskôr oznámili, že útok v Garisse bol odvetou za účasť kenských vojakov na operácii, ktorú v Somálsku proti islamistom vedú vládne sily. Od októbra 2011, keď vláda v Nairobi vyslala vojakov do misie v Somálsku, sa v Keni odohralo niekoľko útokov extrémistov.


Slovan v derby so Slaviou Praha zvíťazil v 2. ročníku Pohára Ferdinanda Daučíka

BRATISLAVA. Úradujúci slovenský futbalový majster ŠK Slovan Bratislava zvíťazil v nedeľu v druhom ročníku Pohára Ferdinanda Daučíka nad Slaviou Praha 3:2. Slovan viedol vo federálnom derby v polčase 2:0, no český šampión dokázal v druhom dejstve vďaka dvom gólom Tomáša Součka vyrovnať. Slovan napokon strhol víťazstvo na svoju stranu, v 69. minúte strelil víťazný gól domácich Dejan Dražič. V drese Slavie už chýbal slovenský krídelník Miroslav Stoch, ktorý v nedeľu skompletizoval svoj prestup do PAOK Solún. Duel na Tehelnom poli videlo 5950 divákov, informoval oficiálny web Slovana. ŠK Slovan Bratislava - SK Slavia Praha 3:2 (2:0)Góly: 24. Moha, 45. Šporar, 69. Dražič - 53. a 60. Souček. Rozhodovali: Pavlík - Pozor, Roszbeck, ŽK: Dražič - Souček, 5950 divákov. Slovan: Greif - Medveděv, Bajrič, Božikov (63. Abena), Suchockij - Ljubičič (66. de Kamps) - Čavrič (77. Holman), Ratao, Dražič (84. Strelec), Moha - Šporar Slavia: Kolář - Coufal (72. Holeš), Kúdela, Král (46. Hovorka), Bořil (80. Zelený) - Souček, Ševčík (80. Frydrych) - Masopust (70. Olayinka), Traore (72. Hušbauer), Zmrhal (72. Hilal) - Baluta (66. van Buren)


Američan obvinený v Rusku zo špionáže ostáva vo väzbe

Vo väzení ostane minimálne do konca tohto roka.

MOSKVA. Moskovský mestský súd vo štvrtok rozhodol o predĺžení vyšetrovacej väzby v prípade amerického občana Paula Whelana do konca tohto roku. Whelan je v Rusku obvinený zo špionáže. Informovala o tom tlačová agentúra Interfax. Počas štvrtkového pojednávania Whelan požiadal o výmenu prokurátora a sudcu. Argumentoval, že dôkazy o svojej nevine, ktoré poskytol, sú ignorované. Dodal, že o právnych záležitostiach súd vždy rozhoduje v prospech prokurátorov a ruskej tajnej služby FSB. Whelan počas pojednávania vyhlásil, že jeden zo strážnikov vo vyšetrovacej väznici Lefortovo sa mu vyhrážal so strelnou zbraňou v ruke. Súd na to reagoval, že strážnici sú tam neozbrojení. Súd tak vo štvrtok zamietol všetky Whelanove argumenty, ktorými sa domáhal prepustenia z vyšetrovacej väzby. Sudca následne oznámil, že Whelan zostane vo väzbe do 29. decembra. Paula Whelana, ktorý má americký, britský, kanadský a írsky pas, zatkli v moskovskom hoteli 28. decembra 2018. Obvinenia zo špionáže popiera. Whelanovi podľa slov jeho právneho zástupcu niekto údajne podal externý pamäťový disk, na ktorom boli utajované informácie, o ktorých nevedel. Američana zadržali príslušníci ruskej Federálnej bezpečnostnej služby (FSB) údajne priamo pri špionážnej misii. Ak ho v Rusku uznajú za vinného, hrozí mu 10-20 rokov väzenia. Jeho príbuzní uviedli, že bol v Moskve, aby sa ako hosť zúčastnil na priateľovej svadbe. Rodina sa so žiadosťou o pomoc obrátila na americký Kongres, ministerstvo zahraničných vecí USA i veľvyslanectvo USA v Rusku. Viacerí americkí experti na bezpečnostnú problematiku vyjadrili pochybnosti nad tvrdeniami, že Whelan je špión. Samotný Whelan vo štvrtok pre tlačovú agentúru AFP vyslovil hypotézu, že ho v Rusku držia ako rukojemníka pre prípadnú výmenu väzňov. Snemovňa reprezentantov amerického Kongresu v utorok schválila rezolúciu vyzývajúcu na Whelanovo prepustenie na slobodu. Počas predchádzajúcich pojednávaní Whelan využil prítomnosť novinárov v súdnej sieni, aby sa im v krátkych rozhovoroch posťažoval na podmienky vo vyšetrovacej väzbe a na to, že mu odmietajú poskytnúť lekársku starostlivosť, o ktorú žiada. Podľa Whelanovho právnika jeho mandant potrebuje operáciu prietrže. Whelanov brat David uviedol, že Paulov zdravotný stav vyvoláva veľké obavy. Paul Whelan v rozhovoroch s novinármi poukázal aj na to, že má k dispozícii spis, kde nie sú všetky dokumenty preložené z ruštiny do angličtiny. Sťažoval sa aj na obmedzovanie svojich stretnutí s právnikmi. Whelanov ruský advokát Vladimir Žerebenkov v septembri informoval, že vyšetrovatelia ukončili prácu na prípade a vyšetrovací spis dostala k dispozícii na preštudovanie obhajoba.


Migranti vraj urobili neporiadok. Akurát to boli európski radikáli

Rok staré video zničených ulíc v Nemecku si žije vlastným životom. Klamlivým.

Odpad na chodníku, zničený verejný aj súkromný majetok - to je pohľad do no-go zóny v Nemecku. Zas tí imigranti. Video bez akéhokoľvek textu sa opäť stalo hitom sociálnych sietí, upozornil český server Manipulatori.cz. Ľudia, ktorí ho šírili, ho automaticky dávali do súvisu s imigrantmi v Európe. "Dnešný Berlín," píše na facebooku konto s českým menom. Iné sa zase sťažujú na to, ako Nemecko ovládol islam. Mnoho ďalších obviňuje multikulturalizmus a nemeckú kancelárku Angelu Merkelovú, ktorá vraj Európu ťahá do vojny. Len málo ľudí si na sociálnych sieťach všimlo, že video je rok staré, pochádza z Hamburgu a zachytáva dozvuky protestov proti summitu krajín G-20. Neporiadok teda nenarobili imigranti, ale odporcovia globalizácie. Je trochu problém označiť samotné video ako hoax, keďže konto s menom Angela Mainz, odkiaľ sa video šírilo, k nemu nedalo nijaké informácie. V princípe teda údajná šíriteľka videa neklamala. Mnoho ľudí si však k videu pohotovo domyslelo vlastný kontext. Podobná situácia nastala, keď český server Parlamentní listy zverejnil rok staré video násilností z Paríža. Dal k nim jednoduchý popis "toto je Paríž". Ľudia násilnosti automaticky dávali do súvislosti s migračnou krízou, hoci zábery pochádzali z protestu parížskych taxikárov. Kým štandardné médiá majú za svoj obsah zodpovednosť a overujú informácie, sociálne siete sa jej zatiaľ do značnej miery vyhýbajú. Príspevky, ktoré na nich šíria anonymné kontá, by sme preto vždy mali brať s rezervou.


AC Miláno v šlágri zdolalo AS Rím, v nadstavenom čase rozhodol talentovaný mladík

Ligue 1

Serie A

Bundesliga

La Liga

Česká liga

Domáci dosiahli prvé víťazstvo v sezóne.

MILÁNO. Futbalisti AC Miláno zvíťazili v piatkovom domácom stretnutí 3. kola najvyššej talianskej súťaže nad AS Rím 2:1 a zaznamenali prvú výhru v sezóne. Rozhodujúci presný zásah za Milánčanov strelil v 5. minúte nadstaveného času 20-ročný talentovaný mladík Patrick Cutrone. AC Miláno - AS Rím 2:1 (1:0)Góly: 40. Kessie, 90.+5 Cutrone - 59. Fazio


Úrad chce prakticky ukázať, ako sa má obstarávať elektromobil

Z verejného obstarávania bude urobená kompletná metodika.

BRATISLAVA. Predstavitelia Úradu pre verejné obstarávanie v pondelok v Bratislave predstavili modelové verejné obstarávanie elektromobilu pre potreby svojho úradu. Úrad tak chce byť príkladom aj pre ostatné štátne inštitúcie. "Touto súťažou chceme prakticky ukázať, ako sa má obstarávať elektromobil s vplyvom na životné prostredie. Chceme nielen poukazovať na to, ak je porušený zákon. Chceme hlavne dávať príklady dobrej praxe. Tu je jeden konkrétny príklad," povedal na brífingu na margo obstarávania elektromobilu predseda úradu Miroslav Hlivák, za účasti riaditeľa Inštitútu verejného obstarávania Jaroslava Lexu. Z verejného obstarávania bude podľa Hlivákových slov urobená kompletná metodika obstarávania elektromobilu. "Chceme v nej urobiť 'krokovník' od A po Z. A ten, kto zopakuje takúto súťaž, tak bude vedieť, že je v súlade so zákonom. A my chceme ísť príkladom," podčiarkol Hlivák. Podľa Lexu z modelového nákupu elektromobilu pre ÚVO vznikne niekoľko možností riešenia pre obce a mestá na Slovensku. "Bude sa to prispôsobovať konkrétnym regionálnym požiadavkám, najmä teplotným a geografickým," dodal Lexa.


Inflácia v Maďarsku prekonala tri percentá, prvýkrát za zhruba 5,5 roka

Inflácia prekonala inflačný cieľ Maďarskej národnej banky.

BUDAPEŠŤ. Spotrebiteľské ceny v Maďarsku vzrástli v júni štvrtý mesiac po sebe, pričom prvýkrát od začiatku roka 2013 prekročili hranicu 3 percentá. To je inflačný cieľ stanovený maďarskou centrálnou bankou. Ukázali to v utorok zverejnené údaje maďarského štatistického úradu. Index spotrebiteľských cien vzrástol v júni medziročne o 3,1 percenta po 2,8-percentnom raste v máji. Výrazne sa pod zrýchlenie rastu spotrebiteľských cien podpísali ceny pohonných látok a tabakových výrobkov, uviedol štatistický úrad. Rástli však aj ceny potravín, v ich prípade rast dosiahol 3,4 percenta. Inflácia tak prekonala inflačný cieľ Maďarskej národnej banky na úrovni 3 percent, a to prvýkrát od januára 2013. V danom mesiaci dosiahla medziročná miera inflácie 3,7 percenta. Medzimesačne sa spotrebiteľské ceny v Maďarsku zvýšili v júni o 0,3 percenta. Spomalili tak tempo rastu, keď v máji oproti aprílu vzrástli o 0,6 percenta. Rast zároveň mierne zaostal za odhadmi ekonómov, ktorí počítali so spomalením rastu cien na 0,4 percenta.


Lajčák: Únia sa obáva, že napätie v Perzskom zálive prerastie do konfrontácie

Úroky na tankery v Perzskom zálive sú rizikom pre rozsiahlejšie konflikty.

BRUSEL, LUXEMBURG. Situácia v Perzskom zálive po štvrtkovom útoku na ropné tankery je veľmi vážna; Európska únia chce preto zabrániť ďalšej eskalácii napätia a žiada preskúmať všetky súvisiace fakty. Uviedol to v pondelok minister zahraničných vecí SR Miroslav Lajčák po skončení zasadnutia Rady EÚ pre zahraničné veci v Luxemburgu. Napätie, ktoré vzniklo v spojitosti s útokmi na tankery v Perzskom zálive, vyvoláva na strane EÚ obavy z vypuknutia rozsiahlejšej konfrontácie v regióne. "Situácia je veľmi vážna, pretože dochádza k útokom a je veľká obava, že by to mohlo eskalovať. Často ku konfliktom dochádza tak, že sa nezvládne reťaz drobných útokov, provokácií a nakoniec sa strany ocitnú v reálnej vojne bez toho, aby to možno tak aj chceli," skonštatoval šéf slovenskej diplomacie. Rada ministrov sa zhodla na tom, že takejto situácii treba zabrániť a prvým predpokladom k tomu je poznať všetky dôležité fakty. To znamená dôsledne vyšetriť, kto stojí za útokmi, z ktorých USA obviňujú Irán. Teherán akúkoľvek účasť na útokoch popiera a obviňuje Washington zo šírenia dezinformácií a z vojnového štvania. "Generálny tajomník OSN vyzval k prešetreniu faktov a to je postoj, ktorý drvivou väčšinou zdieľajú aj ministri zahraničných vecí EÚ," uviedol Lajčák. Podľa neho sa v Luxemburgu nehovorilo o jednotnom postoji krajín EÚ k tejto záležitosti. Pripomenul, že Spojené kráľovstvo už vyjadrilo podporu pozícii Spojených štátov. "Väčšina ministrov zahraničných vecí je ale zdržanlivá a volá po tom, aby sme zachovali rozvahu a aby sme sa držali faktov a rešpektovali medzinárodné právo, a to je aj pozícia Slovenska," dodal Lajčák.


Povinné čipovanie psov má podľa novely stáť najviac desať eur

Novela má zviera zadefinovať v Občianskom zákonníku ako cítiacu bytosť.

BRATISLAVA. Povinné čipovanie psov, ktoré prináša návrh novely zákona o veterinárnej starostlivosti, by malo stáť maximálne desať eur. Zároveň, pri osobách v hmotnej núdzi, ktoré majú psov narodených do 31. októbra 2019, má zaplatiť čipovanie štát. S takýmto pozmeňujúcim návrhom k vládnej novele prišiel predseda poslaneckého klubu SNS Tibor Bernaťák. O právnej norme poslanci diskutovali v závere deviateho rokovacieho dňa 31. schôdze NR SR. Majitelia budú povinní dať psa začipovať najneskôr do 12 týždňov od narodenia. V prípade jeho predaja či darovania bude začipovanie povinné ešte pred zmenou vlastníka, bez ohľadu na vek šteňaťa. Registrácia psov a ich majiteľov sa bude viesť v Centrálnom registri spoločenských zvierat. Množiteľov tak bude možné identifikovať a potrestať. Čipovanie zabezpečia veterinárni lekári, ktorí budú musieť psa do 24 hodín od začipovania zaevidovať do registra. Pri zmene majiteľa bude musieť pôvodný vlastník psa nahlásiť zmenu i údaje o novom vlastníkovi do 21 dní prostredníctvom veterinárneho lekára. Rovnako má postupovať aj pri úhyne psa. Zvieratá narodené do 31. augusta 2018 budú musieť byť začipované najneskôr do 31. októbra 2019. Ministerka pôdohospodárstva Gabriela Matečná (nom. SNS) v záverečnom slove po skončení rozpravy vyhlásila, že samotná novela, ktorá má zviera zadefinovať v Občianskom zákonníku ako cítiacu bytosť, bola pripravovaná v širokom okruhu odborníkov a zainteresovaných. "Pokúsime sa uviesť zákon do praxe a až tá ukáže, v akej miere je aplikovateľný. Ak ho bude treba novelizovať, tak to urobíme," uistila. O novele sa bude definitívne hlasovať v piatok (25.5.). Vo štvrtok (24.5.) ráno sa riadne rokovanie pléna preruší. Na programe je totiž mimoriadna schôdza, na ktorej sa opoziční poslanci pokúsia vysloviť nedôveru Matečnej.


Poštová známka prvej slovenskej prezidentky Čaputovej je v tlači

Známka vyjde v deň inaugurácie novozvolenej hlavy štátu.

BRATISLAVA. Slovenská pošta v stredu spustila tlač poštovej známky prvej prezidentky Slovenskej republiky Zuzany Čaputovej. Poštová známka vyjde v deň inaugurácie novozvolenej hlavy štátu v náklade 1 000 000 kusov. Autorom výtvarného návrhu poštovej známky je akademický maliar Vladislav Rostoka a autorom portrétu novozvolenej slovenskej prezidentky fotograf Peter Konečný. Agentúru SITA o tom informovala špecialistka pre styk s verejnosťou Slovenskej pošty Eva Rovenská.Na poštovej známke sa nachádza portrét novozvolenej prezidentky SR, ktorý dopĺňa nápis Slovensko, ľavá časť štandardy prezidenta Slovenskej republiky a špecifický symbol T2 50g. Symbol je štandardným univerzálnym označením ceny za zaslanie listu 2. triedy do 50 g vo vnútroštátnom styku. Ako ďalej informuje Rovenská, známka sa bude tlačiť niekoľko dní a na Slovensko bude doručená koncom mája. Na poštách bude dostupná odo dňa jej vydania. Tlač poštovej známky zabezpečuje Tiskárna Hradištko pri Prahe. Vydanie emisie prezidentskej poštovej známky odporúča Námetová komisia slovenskej známkovej tvorby, ktorá je poradným orgánom ministra dopravy a výstavby Slovenskej republiky. Po rozhodnutí o vydaní prezidentskej poštovej známky zasadne odborná komisia slovenskej známkovej tvorby, ktorá je poradným orgánom generálneho riaditeľa Slovenskej pošty. Tá odporúča umelca na vytvorenie návrhu poštovej známky ako aj postup jej výroby. Finálny dizajn poštovej známky odsúhlasuje generálny riaditeľ Slovenskej pošty, minister dopravy a výstavby a novozvolená hlava štátu, vysvetľuje tlačová správa. Vydávanie prezidentských poštových známok je celosvetovou tradíciou od roku 1840, keď bola vydaná prvá poštová známka na svete s portrétom britskej kráľovnej Viktórie. Poštová známka Tomáša Garrigue Masaryka, prvého prezidenta Československej republiky, bola vydaná 7. marca 1920 pri príležitosti jeho 70. narodenín a vytlačili ju technikou kníhtlače. V roku 1936 vyšla poštová známka jeho nástupcu Eduarda Beneša. Po 2. svetovej vojne boli vydané poštové známky všetkých novozvolených prezidentov ČSSR a po páde komunistického režimu aj s novým prezidentom Václavom Havlom. Po rozdelení Česko-Slovenska pokračuje v tradícii Česká aj Slovenská republika. Poštová známka venovaná prezidentovi SR Andrejovi Kiskovi vyšla 13. júna 2014 v náklade osem miliónov kusov.


V Mexiku našli telo poľského cyklistu a bicykel nezvestného Nemca

K obom nálezom došlo na dne 200-metrového zrázu pri ceste na vidieku v štáte Chiapas.

MEXIKO. Úrady v južnom Mexiku našli telo poľského cyklistu, ako aj bicykel a topánku patriacu nezvestnému Nemcovi. K nálezom došlo na dne 200-metrového zrázu pri ceste na vidieku v štáte Chiapas, informovala v piatok agentúra AP. Podľa štátnej prokuratúry použijú na identifikáciu tela testy DNA. Odev a ďalšie predmety naznačujú, že by malo ísť o Krzysztofa Chmielewského. Zranenia naznačujú, že príčinou smrti bola nehoda. Pátranie po tele Nemca identifikovaného ako Holger Franz Hagenbusch pokračuje. Spolu s Poliakom očividne jazdili po úzkej horskej ceste, dodáva AP.


Tesla prišla o prvenstvo najhodnotnejšej automobilky v USA

WASHINGTON. Tesla strávila na poste najväčšej americkej automobilky z hľadiska trhovej hodnoty zhruba tri mesiace. Avšak akcie automobilky sa v uplynulých dňoch dostali pod tlak kvôli sérii nepriaznivých správ. Informuje spravodajský portál iDnes.cz. Zakladateľ a generálny riaditeľ podniku Elon Musk v pondelok (3.7.) uviedol, že produkcia nového elektromobilu Model 3 by v decembri mohla dosiahnuť 20 000 vozidiel mesačne, čo je menej, než sa odhadovalo. Pondelkové údaje navyše ukázali, že dodávky elektromobilov Tesla zákazníkom sa v prvom polroku nachádzali na dolnej hranici vnútropodnikové prognózy. Akciám Tesly neprospelo ani stredajšie (5.7.) oznámenie švédskeho výrobcu osobných áut Volvo Car Group, že všetky jeho nové modely uvedené na trh od roku 2019 budú plne elektrické alebo hybridné. Vo štvrtok (6.7.) sa navyše ukázalo, že novému elektromobilu Model 3 spoločnosti Tesla sa nepodarilo získať najvyššie hodnotenie v testoch amerického poisťovacieho inštitútu pre bezpečnosť na cestách (IIHS).


SME NAŽIVOJe bitcoin podvod? Príďte na diskusiu o budúcnosti peňazí

Diskusia SME Naživo už v utorok 27. 2. o 18:00.

Akú hodnotu si môže bitcoin dlhodobo udržať? Je bitcoin dobrou investíciou? Oplatí sa vložiť peniaze do kryptomien celkovo? Aké sú riziká (trhové a technologické) pre investorov? Ako zmení technológia blokchainu finančný sektor? Ako budú kryptomeny fungovať za päť rokov? Príďte na diskusiu SME Naživo o bitcoine a kryptomenách. Ak sa chcete hostí niečo spýtať, otázku môžete položiť aj v diskusii pod článkom. Kedy: 27. februára 2018 18:00 hod. Kde: Foxford v Martinuse, Obchodná 516/26, 811 06 Bratislava Ján Záborský (ekonomický reportér týždenníka Trend) Vladimír Vaňo (ekonóm) Tomáš Prokopčák, zástupca šéfredaktorky denníka SME Rezervujte si miesta zadarmo cez Eventbrite.com a príďte naživo diskutovať s odborníkmi o kryptomenách. Rezervované miesta obsadíme po 17.50 aj účastníkmi bez rezervácie.